ЖОРИЙ ЙИЛДА «ОБОД ҚИШЛОҚ» ВА «ОБОД МАҲАЛЛА» ДАСТУРЛАРИ АСОСИДА ҚАНДАЙ ИШЛАР АМАЛГА ОШИРИЛАДИ?\n22 март куни халқ депутатлари Наманган вилояти Кенгашининг йигирма иккинчи сессияси бўлиб ўтди. Унда вилоят ҳокимининг ўринбосарлари, бошқарма ва ташкилотлар, ҳуқуқни муҳофаза қилиш идоралари раҳбарлари ҳамда оммавий ахборот воситалари вакиллари иштирок этди.\nВилоят кенгаши раиси Шавкат Абдураззоқов олиб борган сессияда 2021 йилда «Обод қишлоқ» ва «Обод маҳалла» дастурлари асосида амалга ошириладиган ишлар муҳокама қилинди.\nКун тартибидаги масала юзасидан вилоят ҳокимининг саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари Саидаҳмад Султонов, вилоят ҳокимининг ўринбосари – маҳалла ва оилани қўллаб-қувватлаш бошқармаси бошлиғи Шуҳрат Мусаев батафсил маълумот берди.\nҚайд этилдики, 2021 йилда вилоятимиз шаҳар ва туманларида 669 та қишлоқ ва 78 та маҳалланинг архитектура қиёфасини янгилаш ва ҳудудларини ободонлаштириш бўйича жами 2 трлн. 333,8 млрд. сўмлик ишлар бажарилади. Жумладан, «Обод қишлоқ» ва «Обод маҳалла» дастурлари доирасида 22 та қишлоқ ва 4 та маҳалла танлаб олинди. Бундан ташқари, ҳудудларни баҳолаш натижаларига кўра, барча туман ва шаҳарлар бўйича 10 та оғир қишлоқ (маҳалла) аниқланди.\nЮқоридагиларга асосан, ҳудуд аҳолисининг турмуш даражасини яхшилаш, уларнинг доимий даромад манбаларини яратиш, қишлоқлар (маҳаллалар)нинг архитектура қиёфасини янгилаш ва ҳудудларини ободонлаштириш бўйича жорий йилда қуйидаги ишлар амалга оширилади:\n- 486 та қишлоқ ва маҳаллада жами 954,3 км. ички йўллар таъмирланади. Натижада, вилоятдаги 15 фоиз ички йўлларнинг аҳволи яхшиланади;\n- ичимлик суви таъминотини ва оқава сув тармоқларини яхшилаш бўйича 97 та қишлоқ ва маҳаллада жами 830,9 км. тармоқ ҳамда 79 та иншоот қурилиб, реконструкция қилинади. Бу билан 248 600 нафар аҳоли (55 200 та оила)нинг ичимлик суви таъминоти яхшиланишига эришилади. Шунингдек, йил якунига қадар марказлашган ичимлик суви етказиб бериш қийин бўлган ҳудудларда ижтимоий буюртма ва хусусий шериклик лойиҳалари ишга туширилади;\n- 108 та қишлоқ ва маҳаллада жами 223,6 км. ирригация тармоғи ҳамда 14 та суғориш қудуғида қурилиш-таъмирлаш ишлари амалга оширилади. 4 минг 500 гектар майдонни суғоришдаги муаммолар ечим топади;\n- электр таъминотини яхшилаш бўйича жами 1126,4 км. электр тармоғи тортилади ва алмаштирилади, 300 та трансформатор ўрнатилади ва алмаштирилади, 32 000 та таянч устуни ҳолати яхшиланиб, 386 та қишлоқ ва маҳалладаги 235 минг кишилик аҳолига электр энергияси барқарор етказиб бериш имкониятлари яратилади.\nГаз таъминоти тизимида жами 18,4 км. газ тармоғи ҳамда 74 та газ тақсимлаш пунктини таъмирлаш, аҳолига 645 та газ баллони етказиб бериш орқали 77 та қишлоқ ва маҳалла аҳолисининг (115 400 нафар) газ таъминотини яхшилаш кўзда тутилган.\nАлоқа ва ахборотлаштириш тизимида 348 км. алоқа тармоғини қуриш ва таъмирлаш ишлари амалга оширилиб, 38 та қишлоқ ва маҳалла аҳолиси (120 500 нафар) сифатли алоқа ва интернет хизматлари билан қамраб олинади.\nИжтимоий соҳа инфратузилмасини яхшилаш доирасида 201 та қишлоқ ва маҳаллада 219 та боғча, 149 та қишлоқ ва маҳаллада 264 та мактаб, 63 та қишлоқ ва маҳаллада 72 та тиббиёт муассасаси қурилади ва таъмирланади.\nМаҳалла ва маданият объектларини ривожлантириш бўйича 101 та маҳалла биноси, 15 та маҳалла гузарида қурилиш ва таъмирлаш ишлари бажарилади.\nТранспорт ва чиқиндилар билан ишлаш инфратузилмасини яхшилаш доирасида 42 та автобекат қурилиб, таъмирланади, 13 та янги жамоат транспорти йўналиши йўлга қўйилади, 26 та қишлоқ ва маҳалладаги 10 та чиқиндихона яхшиланиб, жойларга 75 та янги турдаги модул, контейнер ва урналар ўрнатилади.\nҲудудларни ободонлаштириш доирасида 34 та қишлоқ ва маҳаллада жами 1332,2 км. пиёдалар йўлакчаси қурилади ва таъмирланади, 127 та кўчада тунги ёритиш тизими яхшиланади ҳамда жойларда жами 21415 туп дарахт экилади.\nТуман марказлари ва шаҳарларнинг архитектура қиёфасини яхшилаш борасида 37,2 км. пиёдалар йўлакчаси, 37,2 км. велосипед йўлаклари, 37,2 км. ирригация тармоғида қурилиш-таъмилаш ишлари бажарилади, 39 500 туп дарахт ва гул кўчатлари экилади.\nАҳолини оммавий спортга жалб қилиш бўйича 355 та қишлоқ ва маҳаллада жами 395 та спорт майдончаси («ворк-аут») ва 7 та болалар ўйин майдончаси ташкил этилиб, 360 200 нафар аҳолининг спорт билан шуғулланиши учун зарур шароитлар яратилади.\nУй-жой фондини ривожлантириш бўйича 25 та қишлоқ ва маҳаллада жами 3551 та якка тартибдаги ва 103 та кўп квартирали уй-жой таъмирланади, 440 та якка тартибдаги янги уй-жой қурилади. Натижада, 36 500 нафар аҳолининг уй-жой шароити яхшиланади.\nҲудуддаги 4 та «Туризм қишлоғи» ҳамда 7 та «Туризм маҳалласи» инфратузилмасини ривожлантириш мақсадида 37 км. йўл таъмирланиб, 30,3 км. ичимлик суви тармоғи қурилиб, реконструкция қилинади.\nСавдо, хизмат кўрсатиш ва бошқа бозор инфратузилмасини яхшилаш доирасида 45 та савдо мажмуаси, 35 та маиший хизмат кўрсатиш шохобчаси, 13 та кичик турдаги ишлаб чиқариш ва 26 та бошқа объект барпо этилади ва таъмирланиб, янги иш ўринлари ҳисобига 678 нафар аҳоли бандлиги таъминланади.\nБундан ташқари, жорий йилда ҳудудда «Ҳар бир оила – тадбиркор» дастури доирасида камида 39 000 та субъектга 850 млрд. сўм кредит ажратилади.\nҲудуддаги 72 та кичик саноат зонаси фаолиятини ривожлантириш доирасида 142,3 км. йўл, 177,2 км. ичимлик суви ва оқова сув, 80,3 км. табиий газ ва 185,2 км. электр инфратузилмасини яратиш орқали умумий қиймати 3835,3 млрд. сўмлик 879 та лойиҳа амалга оширилиб, 42 643 та иш ўрни ташкил этилади.\nУмуман олганда, жорий йил 1 октябрга қадар 2 333,8 млрд. сўмлик қурилиш-таъмирлаш ишлари тўлиқ якунланади, «Обод қишлоқ» ва «Обод маҳалла» дастурлари доирасида танлаб олинган қишлоқ ва маҳаллаларда «Темир дафтар»га киритилган 146 та оиладан 146 таси, «Аёллар дафтари»даги 1263 нафар аёлдан 1263 нафари, «Ёшлар дафтари»даги 1808 нафар ёшлардан 1808 нафари доимий даромад манбалари билан таъминланади ва ушбу дафтарлардан чиқарилади.\nКун тартибидаги асосий масала бўйича музокарада «Наманган ҳудудий электр тармоқлари корхонаси» АЖ бош директори Жаҳонгир Риззаев, вилоят автомобиль йўллари ҳудудий бош бошқармаси бошлиғи Акрамжон Ҳамдамов ўз тизимларида амалга ошириладиган ишлар тўғрисида ахборот бердилар.\nМаърузачи ва музокарада чиққанлар депутатларнинг масала юзасидан саволларига батафсил жавоб бердилар.\nСессияда ташкилий ҳамда халқ депутатлари Наманган вилояти Кенгаши ҳузурида «Халқпарвар» жамоатчилик кенгаши комиссиясини ташкил этиш тўғрисидаги масалалар ҳам кўрилди.\nКун тартибидаги масалалар юзасидан халқ депутатлари вилоят Кенгашининг қарорлари қабул қилинди.


Қурилиш вазири Ботир Зокиров Самарқандда ўтказилган матбуот анжуманида соҳадаги коррупция омиллари, уларга қарши кетаётган кураш, ноқонуний қурилишлар ортида турган кучлар ҳақда сўзлаб берди.\nҚурилиш вазири Ботир Зокиров ўз оила аъзолари улушлари бўлган «12-Трест» ташкилоти мавзуси кун тартибига чиққанига ўз изоҳини бериб ўтди.\n«Нима учун бугун бу масалалар гапириляпти? Нега у пайдо бўлди? Ўтириб таҳлил қиладиган бўлсак, шаффоф ойна тизими — тендер юзага чиқади ва у кўпчиликка ёқмаяпти.\nЛекин ёқмаяпти экан деб уни бекор қилолмаймиз. Албатта, бу ишни охирига етказишимиз керак. Тендерларда шаффофликни таъминлашимиз шарт.\nШу кунгача тендерларни айланиб ўтган одамлар бор. Коррупция йўлини ўзига белгилаган ташкилотлар бор. Уларга тендер ва шаффоф келишувлар, албатта, ёқмайди. Бу нарсаларни ўтириб таҳлил қиляпмиз, қаерда нима бўляпти, нега бу «шамол эсаётгани»ни ҳам биламан», деди вазир.\nВазир таҳлил натижаларидан келиб чиқиб, коррупция омилларини санаб ўтди. У ноқонуний қурилмаларни оддий одамлар қилмаслиги, ҳар бир ноқонуний объект ортида маълум куч борлиги ва уларга қарши кураш кетаётганини таъкидлаб ўтди.\n«Сўнгги пайтларда қурилиш назорати яхши ишлаяпти. Ўтувчи объектларни текшириб чиқдик. Уларнинг сифати пастлиги, ўз муддатида бажарилмаётгани, бундай ташкилотларнинг қанақа қилиб ютиб чиққанини ҳам, тўғрисини айтсам, ўзим ҳам тушунганим йўқ. Бу — тўғридан тўғри коррупция. Албатта, у одамларга бу шаффоф тизим, масалага ҳеч ким аралаша олмаслиги ёқмайди. Мана шу тўғрисида гапиришимиз керак. Фамилиясини айтишимга ҳожат йўқдир, кўрдим, охирги объектларда...\nЭшитган бўлсангиз, президентимиз, тизимдаги коррупция бўйича Андижонда гапирдилар, коррупцияга қарши жуда қаттиқ жанг қиламиз, дедилар.\nНоқонуний қурилишлар бўйича ҳам жанг кетяпти. Ўзимга мурожаат қилаётганлар ҳам бор. Охирги икки ойда кимлар ноқонуний қурилишлар қилаётгани тўғрисида икки киши мурожаат қилди. Қурилиш вазирлигининг иши – бу масалаларга реакция билдириш. Албатта, уларга ёқмайди. Бугун «лўп» этиб бу («12-Трест» — таҳ.) масаланинг чиқишида, таҳлилимга кўра, учта масала бор.\nБиринчиси, шаффоф ойна тизимининг ишга тушганлиги. Шунинг учун савол пайдо бўлди: нега «12-Трест», деган. Бу ташкилотнинг 51 фоиз улуши давлатники. Унга таъсир ўтказолмайман, менга «иссиғи» йўқ.\nИккинчиси, айрим қурилиш ишларида сифат ниҳоятда паст, борсангиз раҳбарини кўрсатиб бера олишмайди. 19 миллиард сўмлик объектни ютган-у, лекин раҳбари йўқ! Аҳволни кўрсангиз, шарманда. Ҳаммасининг орқасида одами бор. Президент шу тўғрида гапирмоқда, бу — коррупция. Бу билан курашишимиз керак. Улар менга ҳам қарши курашади, қурилиш вазирлигига ҳам қарши курашади. Чунки улар ўз манфаатини ҳимоя қилмоқда.\nУчинчи масала, албатта бугун кимдир ноқонуний қурилма қилаётган бўлса, уни оддий одам қилмайди. Унинг орқасида ўзига яраша кучи бор, ўшанга ишониб қилади. Бу ҳам — коррупция. Биз бугун уларга қарши курашаётган бўлсак, улар ҳам бизга қарши курашмоқда. Бугун ким чап оёғини кўпроқ босадиган бўлса, албатта, унга минус бўлади. Биз ҳам охиригача олиб борамиз курашни, чунки бизнинг қўлимизда кучимиз бор, «инструментимиз» бор. Орқасида турган одамларни ҳам кўрсатамиз. Чиқади ҳаммаси. Охиригача курашишдан бошқа иложимиз йўқ. Биз уларга қарши курашаётганимиз учун ҳам шунақа қарама-қаршиликлар чиқяпти. Агар «яхши» бўлганимизда бу масалалар бўлмасди», — деди қурилиш вазири.


Аpple iPad'ни компьютерга айлантирадими? | Qalampir.uz\nТехнология\t27 Апрель 18:34 3085\nЖорий йилнинг 20 апрелида Аpple бир хил Silicon М1 процессори билан жиҳозланган иккита бутунлай бошқа қурилмаларни – iPad Pro ва iMac'ни намойиш қилди. Бу ҳолат iPad фойдаланувчилари қачондир қурилмаларига macOS операцион тизимини ўрнатиши мумкин бўлади деган тахминларни келтириб чиқарди. Чунки энди бунинг учун этарли имконият бор.\nБироқ, сўнгги интервьюсида Аpple компаниясининг халқаро маркетинг ва ускуналар ишлаб чиқиш бўйича катта вице-президентлари Грег Жосвиак ва Жон Тернус бу ҳеч қачон содир бўлмаслигини таъкидлади.\nЖосвиак, Маc ва iPad компания учун “фикрлаш жараёнининг қарама-қарши томонларида эканлигини” тушунтирди. Бошқача қилиб айтганда, ушбу қурилмалар бутунлай бошқа-бошқа одамлар томонидан турли мақсадларда ишлаб чиқилади. Унга кўра, Аpple ўз тоифаларида энг яхши маҳсулотларни яратади. Масалан, Mac ҳеч бир шак-шубҳасиз энг яхши шахсий компьютер ҳисобланади.\nЖон Тернус iPad ва Mac’нинг назарий жиҳатдан бирлашиши масаласига ойдинлик киритди. Унга кўра, компания iPad’га macOS ўрнатиш ва Mac’ни планшет каби сенсорли қилиш ҳақида ҳеч қачон ўйлаб кўрмаган.\n“Бизнинг мақсадимиз сегмент ичида энг яхши ечимни топишдир. Биз ҳар йили энг яхши iPad'ни ва ҳар йили энг яхши Маc'ни яратишни хоҳлаймиз. Кўп одамлар иккаласини ҳам ишлатишини биламиз ва биз қурилмалар бир-бирининг ўрнини босишини хоҳламаймиз.\n“Биз бир нарсага ишонч хосил қилишимиз мумкин: универсал қурилма барча жабҳада мукаммал бўлмайди, у фақат бир нечта қурилманинг имкониятларини мужассамлаштириши мумкин. Бошқа томондан, истеъмолчи учун мукаммал бўлса ҳам иккита мослама сотиб олиш ҳар доим ҳам битта универсалга қараганда қимматроқ.\nБир нарса аниқ: Аpple iPad Pro ва Маc компьютерларида бир хил “темир” компонент ўрнатилганига қарамай, уларнинг имкониятини бир-бири билан рақобатлашадиган даражага етказмоқчи эмас.\n22 Июнь 20:59 40692\n22 Июнь 18:26 30619\n22 Июнь 21:47 27241\n22 Июнь 21:16 26594\n23 Июнь 14:00 23994


Ўзбекистон ва Украина ўртасидаги маҳсулот айирбошлаш ҳажми 10 фоизга тушиб кетди\n12:05 / 01.03.2017\nЎзбекистон ва Украина ўртасида маҳсулот айирбошлаш ҳажми ўтган йилда 223 миллион долларни ташкил этди. Бу 2015 йил билан таққослаганда 9,5 фоизга камроқдир, деб хабар берди Украина дипломатик миссияси раҳбари Юрий Савченко матбуот анжуманида. Бу ҳақда Спутник ёзмоқда.\nУнинг сўзларига кўра, ўзаро савдо ҳажмининг пасайишига сабаблар ҳамон ўша-ўша – Украина маҳсулотларининг Россия ҳудуди орқали транзитидаги қийинчиликлар, иқтисодий инқироз ва мамлакатдаги қуролли можаро. Дипломатнинг Украина статистикасига асосан таъкидлашича, бир йил давомида Украинадан Ўзбекистонга товар ва хизматлар экспорти 147,9 миллион долларни ташкил этди ҳамда 18,6 фоизга пасайди. Шу билан бирга, ўзбек товар ва хизматларининг Украинага импорти 75 миллион доллардан кўпроққа тенг бўлди ҳамда 15,7 фоизга ўсди. Украина учун бу даврдаги ижобий сальдо 72,8 миллион долларни ташкил қилди.\nСавченконинг айтишича, ўтган йилда Украинанинг Ўзбекистонга экспортида фармацевтика маҳсулоти, қоғоз ва картон, ядровий реакторлар, қозонхоналар, машиналар, қора металлар ва ундан тайёрланган маҳсулотлар, ноқимматбаҳо металлар, сут ва гўшт маҳсулотлари ҳамда бошқа озиқ-овқат товарлари етакчилик қилган. Ўз навбатида, Украина рух ва ундан тайёрланган маҳсулотлар, пластмасса, полимер маҳсулотлар, пахта, текстиль, тамаки ва унинг саноатдаги ўрнини босувчилар, ўғит, ёнғоқлар, мева-сабзавот ва бошқа маҳсулотларни импорт қилган.\nЭлчи сармоявий шерикликка тўхталиб, Украина иқтисодиётига ўтган йилда ўзбек инвестициялари 1,2 миллион доллардан ошганини таъкидлаб ўтди. Шу билан бирга, бу маблағларнинг катта қисми чакана-улгуржи савдо соҳасидаги лойиҳаларга, шунингдек автотранспорт воситалари ва мотоциклларни таъмирлашга йўналтирилган. Ўтган давр мобайнида Ўзбекистонга бўлган Украина инвестициялари ҳажми эса атиги 350 минг долларни ташкил қилган.\nШуни таъкидлаб ўтиш жоизки, 2016 йилда Ўзбекистон ташқи савдо ҳажми бўйича жаҳондаги барча давлатлар ўртасида 60- ҳамда МДҲ мамлакатлари орасида 7-ўринни эгаллади.


Алининг жойнамози (7-қисм) | Azon.uz - Ахборот-таҳлилий портал\nАлининг жойнамози (7-қисм)\n1104 21:00 12.11.2019\nАмина хоним эрининг хонасини йиғиштираётганди. Али туширган шиша ва стаканлар чил-чил синиб, ҳар томонга учганди. Эрдоған бей энди уйғонган, тонгги хабарларни кузатаётганди. Асаблари таранг, кайфияти йўқ. Стаканлар-ку, майли, икки дона ичкилик шишаси ҳам синибди, икковида ҳам ичкилик бор эди. Ундан ҳам ёмони, ой бошига ҳали ўн кундан кўп вақт бор. Ойлик ичкилик ҳаққидан фойдаланиб бўлгани сабабли пул тўлаб яна бир шиша ололмайди. Бу ҳолатда фақат бир йўл бор: яширган ичимликларни чиқариш. Бу шишалар жавон орқасида, тўшама полнинг орқасида. Эрдоған бей уларни кўзлари юмуқ ҳолатда ҳам топишга қийналмайди. Хотини хонадан чиққан заҳоти бу ишни ҳал қилади, қолган жойидан давом эттиради. Рафиқасига қараб:\n— Алининг қилиғи менга ёқмади, – деди. – Жойнамоз дейдими-ей, аллақандай аҳмоқона гапларни гапирадими-ей. Тенгдошлари футбол ўйнаб юрган пайтда намоз ўқийман дейдими-ей. Бу болада бир гап бор…\nАмина хонимнинг сабри ошиб-тошган эди. Қўлидаги супургини бир четга отиб, эри ўтирган каравотга яқинлашди:\n— Аслида кимнинг авҳоли бошқача?! Сиз кун бўйи бу хонада умрингизни ўтказиб юборяпсиз. Томирингизни кесишса, қон ўрнига заҳарли ичкиликлар оқади. Бир неча йилдан бери бу дарду балодан қутулмадингиз. Балки қутулишни истамадингиз! Сиз билан бирга мен ҳам ҳар куни ўн ёшга қариб боряпман. Бунинг устига, надоматлар бўлсинки, на намоз ўқийман, на Қуръон. Онагинам намозларини қолдирмасдан ўқирдилар. Қуръон қўлларидан тушмасди. Али билан Ойша уларни тез-тез тушларида кўришаркан. “Бувим жаннат боғларида сайр қилиб юрган эканлар”, дейишади. Сиз билан мен дунёдан ўтсак, болалар бизнинг қаерда сайр қилиб юрганимизни туш кўришаркин?..\nЭрдоған бейга бу гаплар ёқмади. Шундай бўлса-да, индамай қўяверди. Чунки биринчи бор ўтган йилларни ўйлай бошлади. Беш йилдан бери ичикликка қарам. Шериклари “Пиводан зарар келмайди”, дейишганди. Уям ўтириб ичди, ўртоқлари мазах қилмаслиги учун уларга қўшилди. Пиводан кейин “Асрлон сути” деган кучли ичкилик келди дастурхонга. Баъзан кайфиятни кўтарадиган, баъзан йиғлатадиган, лекин ҳар гал шарманда қиладиган заҳри қотил.\nЭрдоған бей ҳали ҳам ўйга ботган эди. Ўзидан ҳам кўра икки кичик боласига ёмонлик қилган, уларга оталик қилмаганди. Унинг учун дунё шу кичик хонадан иборат. Бу хонадан чиқса, фақат ҳожатга чиқар, кейин яна югургилаб шу ерга кириб қамалиб оларди. Кичик болалари билан ҳар замонда бир йўлакда учрашиб қоларди. Аммо улар жеркиб ташлашидан қўрқиб, унга яқинлашмас, ўзи эса болаларидан уялгани учун Али ва Ойшанинг юзига қаролмас эди. Катта ўғли кўринмай кетганди. Қайсидир ҳайитда кўрган эди, қачонлигини эслолмайди. Аслида уларни яхши кўради. Лекин ичкилик деган заҳарни ичганида ўзини ҳам унутиб юборади. Шуларни ўйлаётганида Ойша йўлакдан овоз берди:\n— Ойи, акам қаерда, билмайсизми?\n— Ҳовлида бўлса керак. Ҳаққи бобоси билан гаплашаётгандир.\nАли ва отахон дарахт тагида ўтириб олиб ширин суҳбат қилишаётганди. Бобоси унинг бошини силаб:\n— Демак, бувингни тушингда кўрдинг, шунақами? – деди. – Ажойиб туш кўрибсан. Жаннат қандай жой экан, менга ҳам айтиб бергин-чи.\n— Бувим билан гаплашганимда атрофга яхши қараёлмадим. Учар гилами жуда ҳам чиройли эди.\n— Учар гилам деганинг жойнамоз экан-да.\n— Бувим шундай дедилар. Дунёдаги жойнамозимиз вафот этганимиздан кейин учар гиламга айланар экан. Албатта, ундан фойдалансаккина. Ундан фойдаланиш намоз ўқиш дегани, буни сиз ҳам биласиз.\nҲаққи бобо бу тушдан ниҳоятда севинди. Али эса ўйчан эди. Бошини қуйи солиб:\n— Бобожон, – деди. – Биласиз, уйимизда ҳеч ким намоз ўқимайди, дадам ҳам, ойим ҳам. Мурод акам ишдан ортмайди. Шунинг учун ҳам мен намоз ўқишни билмайман.\n— Шунга сиқиляпсанми? – дея кулимсиради Ҳаққи бобо. – Инсон туғилганидан намоз ўқишни ўрганмайди. Мен ўн уч ёшимда намоз ўқишни бошлагандим. Шу жиҳатдан олиб қарасак, сен омадлисан.\n— Ўн уч ёшингиздами? Шунча йилдан бери безмадингизми?\n— Намоз руҳнинг озуқасидир, – деди қария. – Егуликлар ошқозоннинг озуқаси, ҳар куни уч маҳал овқатланишдан безор бўламизми?\nАли бир кўксултонни ошқозонига юборар экан:\n— Безор бўлаймиз, – дея кулди. – Лекин намоз инсонга қийинлик қилади. Сизда ҳам шундай бўлгандир.\n— Бошланишида жуда ҳам қийин туюлди, албатта. Шайтон мени йўлдан уришга уринди.\n— Ҳаққи бобо, ҳазиллашмаяпсизми?\n— Рости ҳазиллашмаяпман. Қулоғимга бир нималар шивирлагандай бўларди гўё. Мени чалғитишга уринарди.\n— Нима деб шивирларди?\n— “Бошқа иш қилсанг-чи, ҳали кичкинасан-ку, қариганингдан кейин намоз ўқирсан”, дерди. Албатта, мени қайраган фақат у эмасди.\n— Яна кимлар эди?\n— Оиламдагилар, ўртоқларим… Ҳаммаси мени мазах қила бошлашди. Ҳатто урмоқчи ҳам бўлишди, мени ақлдан озган дея ўйлашарди.\nҲаққи бобо мириқиб кулар экан, Али гапга қўшилиб:\n— Кеча тунда мен ҳам шунақа ҳолатга тушдим, – деди. – Дадам мени жойнамоз билан кўриб ҳайрон бўлдилар. Айниқса, кунда беш маҳала намоз ўқишимни эшитиб…\n— Нима деди сенга?\n— Сени кунда беш маҳал дўппослаш керак, дедилар. Қаттиқ қўрқдим.\nҲаққи бобонинг кайфияти яхши эди.\n— Одамлардан қўрқиб намоз ўқимасак, Аллоҳдан қўрқмаган бўламиз, – деди у. – Чунки намоз ўқишимизни Аллоҳ истайди.\n— Намоз жуда ҳам муҳимми?\n— Намоз ўқишимиз жуда ҳам муҳим. Агар намоз ўқисак, овқатланишимиз, сув ичишимиз, ҳаттто уйқумиз ҳам ибодат ҳисобланади. Бу ҳолатда инсон ҳеч қийналмасдан жаннатга тушади.\nАли яна тушини эслади. Кўксултонга қўл чўзиб:\n— Мен тирмашаётган тоғнинг учидан ажойиб шалола оқаётганди, – деди, – ниҳоятда чиройли эди. У ерга бориш учун минг яшасам ҳам намоз ўқирдим. Ҳатто ҳар куни ўн соат бўлса ҳам ўқирдим.\n— Кўп шошмагин, – дея кулди бобо. – Бу дунёни унутиш ҳам янглиш бўлади. Беш вақт намозимиз кун бўйи кўпи билан бир соат вақтимизни олади. Аллоҳ шу қадар меҳрибонки, кундалик фарз ибодатларимиз учун бизга бир соатни етарли деб билади.\n— Йигирма уч соат ўзимизга қоляпти, – деди Али. – Бу бошқа ишларимизга етиб ортади.\n— Албатта, етади. Шу бир соат вақтни тополмаймиз, деганлар кеча-кундуз ишлашади деб ўйлайсанми?\n— Ҳар куни бир неча соат телевизор кўраман. Рекламаларни бироз камроқ томоша қилсам, намоз учун бемалол вақтим етарли бўлади.\n— Демак, намоз учун бемалол вақтинг бор, кўринади. Сенга устозлик қиламан, бир неча соат ичида намозни ўрганасан, иншааллоҳ.\n— Қаерда намоз ўқиймиз?\nҲаққи бобо бу томонини ўйламаган эди. Момиқ соқолларини силаб:\n— Сизларнинг уйингизда ўқиёлмаймиз, – деди. – Мен зинапоядан чиқишга қийналаман, биласан.\n— Дадам ҳам кўрмаслиги керак, – деди Али\n— Бизнинг уйимизда ўқиймиз, албатта. Лекин менда янада яхши бир таклиф бор.\nҲаққи бобо яна ўйга толди. Бу орада Алининг қизиқиши ортган ортиб бораётганди.\n— Нима экан, жуда қизиқиб кетяпман. Ҳаққи бобо, тезроқ айтинг.\nОтахон ниҳоят тилга кирди:\n— Хоҳласанг, хаёлий таътилга чиқишимиз мумкин. Тоғ этагида чодир қурамиз. Чўққидан шалола оқиб турсин, худди тушингда кўрганингдек ажойиб шалола. Шундоқ ёнгинамизда кичик кўл ҳам бўлсин. Атрофда бир нечта мева дарахти. Мириқиб суҳбатлашамиз, намоз вақтлари кирганида намозимизни бирга ўқиймиз.\n— Сиз энди ҳазиллашдингиз, – деди Али. – Мен уйдан ҳеч қаерга боролмайман-ку? Дадамни ташлаб кетолмайман. Бундай таътилни фақат тушларда кўраман ёки фақат орзу қиламан.\n— Мен ҳам уйдан айрилолмайман-ку? Хайрия холангнинг мазаси йўқ.\nАлининг боши қотди. Бир кунда иккита жумбоққа дуч келди: бири тушида, бири айни пайт бу ерда. Бобога юзланди:\n— Бундай ҳолатда таътилга чиқишимизнинг ҳеч имкони йўқ, – деди. – Чиқолмаймиз тўғрими?\n— Чиқамиз, – деди бобоси. – Сен тасаввурингни кенг қил.\n— Хаёл сурамизми?\n— Бир қарашда шундай туюлиши мумкин. Лекин қаршимизда тоғ кўришимиз мумкин, тепасидан оқаётган шалоласи билан бирга. Оёқларимизни ҳам кичик кўлга тиқишимиз мумкин. Ора-сирада катта чодирдан чиқиб, мева териш ҳам бизга меҳнат, ҳаракат бўлади.\nАлининг ақли шошиб қолди. Истар-истамас сўради:\n— Қачон бу таътилга чиқамиз?\n— Аллоҳ насиб этса, эртага пешиндан кейин. Лекин таътил ҳақини тўлашинг керак.\n— Бир нечта сура ёдлаб олгин. Энг қисқа суралардан бўлсин. Сенинг ҳолатингдан бир соатдан ортмайди бу иш.\n— “Фотиҳа” сурасини яхши биламан. Бувимнинг мозорига борганимда “Фотиҳа” ва уч марта “Қул ҳува Аллоҳу”ни бирга ўқийман.\n— МашаАллоҳ, сенга, Алижон! – деди Ҳаққи бобо севиниб. – Мен сени ҳеч нарса билмайди, деб ўйлагандим. Сен айтган у сура “Ихлос” сурасидир. Демак, “Иннаатайна”ни ҳам биласан-а?\n— Албатта! Ўзи беш-олти сўздан кўп эмас, ёдлаганман уни ҳам.\n— Демак, сен намоз ўқишга тайёр экансан, – дея жилмайди бобо. – Унда эрта пешиндан кейин намозни бошлаймиз!\nАли боғдан чиқаётганида Ойшага аталган кўксултонларни олишни унутмади. Яна ўрта қаватга яқинлашганида қадамини тезлаштирди. Нажи бейга дуч келишдан қўрқарди. Ҳансираб тепага чиққанди, эшикни синглиси Ойша очди:\n— Сизларни айвондан кузатдим, кўксултон тердингиз. Менга ҳам олиб келдингизми?\n— Олиб келдим, албатта. Чўнтакларим тўла, мана, қарагин. Тағин катта-катталаридан тердим.\n—Олиб келмаганингизда ҳам нақ қароқчи бўлардим, биласиз-а?\nАли индамай чўнтагидаги кўксултонларни бир идишга ағдарди. Сўнг тезгина хонасига кириб, ёдлаган сураларини “Дин дарси” китобидан бир қур кўздан кечирди.\n1345 10:00 25.04.2020\n1295 13:00 22.04.2020\n1396 12:00 22.04.2020\n7052 15:00 21.04.2020\n1572 09:58 21.04.2020\n679 21:00 04.04.2020


"Зарбулмасал" китоби, Гулханий\nРоманы, рассказы, Художественная литература\nУзбекский (кир), Узбекский (лат)\nГулханийнинг машҳур ва ажойиб асари «Зарбулмасал» халқ мақоллари (Гулханийнинг айтишича, 400 оммавий мақол), қисман Гулханийнинг ўзи яратган мақолсимон ҳикматли сўзлар, қисман сажлар (қофияли наср), қисман матал ва ривоятлар тўпланган. Булар тематик ва эпик жиҳатдан бир-бирига боғланиб, яхлит сюжетни ташкил этади. Асарнинг қаҳрамонлари асосан қушлардан иборатдир. Муаллиф мақоллар орқали бир бирлари билан сўзлашган қушлар образида турли ижтимоий қатламларнинг салбий урф-одатлари, хулқ-атвори, муомала ва муносабатларини кулги қилади.\n"3ap6yлмacaл" (Япалоққуш ҳикояси)................. 3\n«Zarbulmasal» (Yapaloqqush hikoyasi)................. 57\nМашҳур изқувар Шерлок Холмснинг уйида меҳмон бўлганим...\nРаъно Рахмонберды кызы\nҚиёмат қаъридаги қиз\nСув остида саксон минг километр\nТўқол хотиннинг тўқмоғи\nШуҳрат. Танланган асарлар


Ўзбекистонда Интернет фойдаланувчилари сони 10 миллиондан ошди\nЎзбекистонда Интернет фойдаланувчилари сони 10 миллиондан ошди. Бу ҳақда 12uz.com веб-нашри Ўзбекистон Алоқа ва ахборотлаштириш агентлигига таяниб хабар берди.\nАгар агентлик маълумотига ишонилса, ҳар уч ўзбекистонлик Интернетдан фойдаланаяпти. Жорий йилнинг апрел ойида Ўзбекистон давлат статистика қўмитаси мамлакат ахолиси сони 30 миллионга етгани ҳақида маълум қилган эди.\nСолиштирадиган бўлсак, 2012 йилнинг май ойида “узнет”даги фойдаланувчилар сони 9 миллион бўлган.\nУларнинг ярмида кўпроғи мобил интернетдан фойдаланиши айтилади.\nЎзбекистон беҳаё сайтларни тўсиш, конституциявий тузумни ағдаришга қаратилган ахборотни тўхтатиш важи билан қатор халқаро оммавий ахборот воситалари веб-сайтларига, жумладан, Озодлик радиоси веб-саҳифасига тўсиқ қўйган.\nИнтернетда яратган тўсиқлари учун Ўзбекистон халқаро ташкилотлар тарафидан "Интернет душманлари" рўйхатига киритилган.


Украина «Боинг»и ҳалокати: Эронда бир неча киши қўлга олинди\n15:10 / 14.01.2020\nЭрон ҳукумати сешанба куни «Украина халқаро авиалиниялари» авиакомпанияси ҳалокатига алоқадорликда гумон қилинган бир неча киши қўлга олинганини маълум қилди. Бу ҳақда «Ал-Арабия» телеканали хабар берди. Аввалроқ Эрон ҳукумати Ислом инқилоби муҳофизлари корпусининг ҳаво ҳужумидан мудофаа тизими оператори йўловчи самолётни АҚШ қанотли ракетаси сифатида қабул қилиб, уни уриб туширганини тан олганди.\n«Биз бу ҳодисани ва қўлга олинганларнинг авиаҳалокатдаги ролини синчиклаб текширамиз», - дея Эрон адлия вазири вакили Ғуломҳусайн Исмоилийнинг сўзларини келтирмоқда Reuters агентлиги.\nШу билан биргаликда у айнан қанча киши ва кимлар қўлга олинганига ойдинлик киритмаган.\nЎз навбатида Эрон президенти Ҳассан Руҳоний телемурожаатида кечириб бўлмас хато фақат бир кишининг айби билан содир бўлиши мумкинмаслигини айтиб ўтган.\n«Эрон қуролли кучлари ўз хатосини тан олгани - биринчи яхши қадам», - деган Эрон президенти.\nРуҳоний унинг ҳукумати Эрон халқи ва авиаҳалокат оқибатида ватандошларини йўқотган бошқа халқлар олдида масъул эканини қўшимча қилган.\nҚайд этиш керакки, Эрон ҳукумати аввалига мамлакат ҳаво ҳужумидан мудофаа тизими 8 январь куни Boeing 737-800 самолётини уриб туширганини тан олмаганди. Эронлик амалдорлар 176 киши ўлими эронлик ҳарбийлар айби билан содир бўлмаганини таъкидлашганди. Расмий Теҳрон эронлик ҳарбийлар айби ҳақидаги талқинларни Американинг психологик урушининг бир қисми деб аташганди.\n«Украина халқаро авиалиниялари» авиакомпаниясининг «Boeing 737» самолёти 8 январь тонгида Теҳрондан Киевга учаётганида, аэропортдан ҳавога кўтарилганидан бир неча дақиқа ўтиб қулаб тушган, авиаҳалокат оқибатида борда бўлган 176 киши (асосан Эрон ва Канада фуқаролари) ҳалок бўлганди.\nҲалокатдан уч кун ўтиб Эрон самолёт хатолик туфайли уриб туширилганини тан олди.\nЭрон Британия элчисини нимада айблади?\nЭрон Адлия вазири сешанба куни Британиянинг Теҳрондаги элчиси, намойишлар вақтида қўлга олиниб, кейин қўйиб юборилган Роб Макэйр нон грата деб эълон қилиниши ва мамлакатдан чиқариб юборилиши кераклигини айтди. Эрон ҳукуматининг маълум қилишича, британ элчиси самолёт эронлик ҳарбийлар томонидан уриб туширилгани элон қилингач бошланган намойишларда иштирок этганди.\nРоб Макэйр британ фуқаролари ҳам ҳалок бўлган авиаҳалокат қурбонларига атаб барпо этилган мемориалга келганида қўлга олинганди.\n«Британия элчиси - ўз мамлакатининг Ислом Республикасидаги энг юқори лавозимли вакили ноқонуний митингда иштирок этгани, намойиш вақтида суратга ва видеога олгани, бу орқали провакация қилганига тоқат қилиб бўлмайди», дейилади вазирлик хабарида.\nРоб Макэйрнинг ўзи эса намойишларда иштирок этмагани, хотирлаш маросимидан кейин воқеа жойини тезда тарк этганини билдирган.\nЭрон ҳукумати якшанба куни британ элчисини чақиртирган ва унга «дипломатларга хос бўлмаган хатти-ҳаракати» учун шикоятнома топширди.\nЭрондаги намойишлар давом этмоқда\nЯкшанба куни Британиянинг Теҳрондаги элчихонаси олдида намойиш уюштирилди, унинг иштирокчилари британ байроғини ёқишди.\nМамлакатда намойишлар украинлар авиалайнери эронлик ҳарбийлар ракетаси билан уриб туширилгани тан олингач тикланганди. Намойишчилар Теҳрондаги нуфузли университетлар олдида тўпланишди ва авиаҳалокатда масъул бўлган расмий шахслардан истеъфо талаб қилишди.\nТеҳрондаги Озодий майдонида намойишчиларни тарқатиб юборишга уринган хавфсизлик хизматлари ходимлари билан тўқнашувлар бўлиб ўтди.\nШанба куни талабалар Теҳрондаги икки университет олдида йиғила бошлашганди. Аввалига улар шунчаки авиаҳалокат қурбонларини хотирлашни исташганди, аммо кечга бориб полициячилар билан тўқнашувлар бошланиб кетди, уларга қарши кўздан ёш оқизувчи газ қўлланди.\nНамойишлар сешанба куни ҳам давом этмоқда.\nЭронни «қўрқинчли хато» учун жазолаш керакми?\nБритания бош вазири Борис Жонсон Эрон ўзининг «қўрқинчли хатоси»ни тан олганини маъқуллади. Унинг сўзларига кўра, энг муҳими, бу орқали минтақадаги кескинлик пасайишига эришилди.\n«Эрон қўрқинчли хатога йўл қўйди, яхшики, улар узр сўрашди», деган Борис Жонсон Би-би-си учун берган интервьюсида.\nБорис Жонсон «Боинг» авиаҳалокати туфайли Эронга қатъий санкциялар қўллашга зарурат йўқ, деб ҳисоблайди.\n«Кўриниб турибдики, улар [Эрон] хато учун ўзларини айбдор ҳис қилишмоқда. Менимча, вазиятни кескинлаштиришга ҳожат йўқ», - дея қайд этган Британия бош вазири.\nЭронда Украина самолёти ҳалокати\nЭронда 8 январь куни «Украина халқаро авиалиниялари» (МАУ)нинг Boeing 737 самолёти ҳалокатга учради. Унинг бортидаги 180га яқин киши ҳалок бўлди.\n23:00 / 27.03.2020\nСамолётлар энди ортиқ керакмас: Пандемия шароитида авиасозлар ўзларини қандай ҳис қилишмоқда?\n21:37 / 27.03.2020\nЭронда «коронавирусдан даво» сифатида метил спирти қабул қилишдан 300дан кўпроқ одам вафот этди\n22:02 / 26.03.2020\nЭрон ва Афғонистон ўзаро дипломатларни чиқариб юборди\n13:25 / 23.03.2020\nЭрондаги вазият: Шифокорлар нима демоқда ва ҳукумат нимани яширмоқда?


Баҳрайнда қуликка мажбурланган қозоғистонлик қиз юртига қайтди » Ўзбекистон янгиликлари – Zamin.uz\nБаҳрайнда қуликка мажбурланган қозоғистонлик қиз юртига қайтди\nҚозоғистонда яшовчи 18 яшар қиз дугонасининг маслаҳати билан Баҳрайнга ишлаб пул топиш учун борганди. Дугонаси у ерда уқаловчиликка ишга жойлаштиришга ваъда берганди. Аммо манзилга келиб тушишгач, ҳужжатларини тортиб олишди ва қўшмачилар уни суюқоёқлик билан шуғулланишга мажбурлашди. Нимаям қилсин? Ёнида пули ҳам, ҳужжати ҳам йўқ. Қиз буйруқларга итоат этишга мажбур эди.\nШу кўйи 1 ой давомида қўшмачининг буйруқларини бажарди. Ниҳоят яқинда полициячилар қизни меҳмонхоналарнинг биридан топиб, маҳкамага олиб боришди. Қиз ҳаммасини полиция ходимларига тушунтирди. Полициячилар худди ўша қўшмачини қиз ватанига етиб олиши учун чипта сотиб олиб беришга мажбур этишди ва ниҳоят у қуллик балосидан қутулиб ватанига қайтди. Бу ҳақда "Дийдоразиз" сайти маълум қилди.\nЎзининг айтишича, қўшмачини ҳам полицияга топширишни хоҳлаган. Аммо йўл кирага пул бергани учун кечирган.\nТеглар: топиш қуликка Полициячилар етиб биридан тушишгач\n05:51 Истанбул аэропорти яқинида полициячилар шубҳали машинага ўт очишди


O‘zLiDeP “Ёшлар қаноти” кўмагида андижонлик Б. Боймирзаев бизнес лойиҳа тузиб тадбиркорлик фаолиятини бошлади | O'zLiDeP\nO‘zLiDeP “Ёшлар қаноти” кўмагида андижонлик Б. Боймирзаев бизнес лойиҳа тузиб тадбиркорлик фаолиятини бошлади\nБаҳодиржон Боймирзаев O‘zLiDeP Андижон туман Кенгаши “Ёшлар қаноти” фаолларидан. У ўз бизнесини бошламоқчи бўлганига анча бўлди. Бироқ бизнес лойиҳа ишлаш йўл-йўриқларини билмагани панд бераётганди. O‘zLiDeP Андижон туман Кенгаши томонидан тумандаги Окёр касб-ҳунар коллежида ўтказилган давра суҳбати айнан Баҳодир каби ёшлар учун катта имконият бўлди.\n-Трикотаж маҳсулотлари ишлаб чиқаришга ихтисослашган кичик корхона ташкил қилмоқчи эдим, - дейди Б. Боймирзаев. – Оз-моз маблағим бор, аммо банкдан кредит ҳам олиб иш бошлаш ниятидаман. Бугунги давра суҳбатида бизнес лойиҳа ёзиш, ишлаш бўйича етарли кўникмага эга бўлдим. Энди тез кунда лойиҳамни тақдим этиб, фаолиятимни йўлга қўяман.\nПартия “Ёшлар қаноти” илгари сураётган бундай ташаббускор ғоялар йигит-қизлар бандлигини таъминлаш, уларнинг қизиқишлари ва тадбиркорликларини қўллаб-қувватлаш йўлида муҳим қадам бўлмоқда. Давра суҳбатида сўз олган мутасадди ташкилот вакиллари ёшларни қизиқтирган барча саволларга батафсил жавоблар бердилар.


Маънавият 20.08.2019 239\nАлександр Беляевнинг "Одам-амфибия" фантастик асари қаҳрамони доимий яшаш мутлақо мумкин бўлмаган муҳитда ҳаёт кечириши билан кўпчилик эътиборини тортган бўлса ажабмас. Бироқ ҳаётда шундай инсонлар борки, ўта қийин шароитларда яшаб ҳам бошқалар уддасидан чиқолмаган ишларни ҳайратланарли даражада адо этадилар. Авжи саратон остонасида Миришкор кенгликлари бўйлаб борарканман, дунёнинг бир чеккасидай туюладиган, оқар сув йўқлигидан қақраб ётган ерларни макон тутган домла пойтахтда, ҳечқурса вилоят марказида яшаса бўлмасмикан, деган фикр хаёлимдан ўтади. Ахир, бундай жойда яшашнинг ўзи бўлмайди.\nКондиционерли хоналарда ўтириб олиб, ижод, илҳом ва яна алламбалолар ҳақида гапириш осон. Кўп миллатли Помуқ йилнинг бошқа фаслида қандай қиёфада бўлади, буни фақат тасаввур этиш мумкин, аммо куннинг исиши бу ерни тинкани қуритар даражага келтириши аниқ. Қизилқум ва Қорақум чўллари туташган шу қишлоқда таниқли ижодкор, журналистика соҳасида халқаро "Олтин қалам" мукофоти соҳиби, айни пайтда мактаб директори бўлиб ишлаётган Абдунаби Абдиев яшайди. Балки у ҳам бошқа одамлар сингари пенсияга чиқиб, санаторийма-санаторий юриши мумкин эди, ҳолбуки бунга имкони ҳам, маблағию вақти ҳам мўл. Аммо чамамда домла бунинг ўрнига китоб олишни маъқул кўради. Шунинг ўзи унга дам олиш, кўнгилнинг хижилини ёзиш воситаси. Шахсий кутубхонаси унча-мунча диди ўткир одамни ҳам қаршисида михлаб қўяди. Яна денг, аввал бир фалокат билан, аниқроғи, электр симларидан ёнғин чиқиб, қарийб 10 мингга яқин китоби ёниб кетган. Кўплаб мактаблар, ҳатто кутубхоналар эга бўлмаган фонддаги китоблари ёниб кетганига домланинг ичи ачигани аниқ, бироқ бундан катта ҳаётий фожиа ясамай яна китоб ўқишда, йиғишда давом этаверган. Мана, бугунга келиб 4-5 минг миёнасидаги китоблар уйни, китоб жавонларини тўлдириб турибди.\nҲозир китобхонлик ҳақида кўп гапирилаяпти. Ҳатто умри давомида бирор китоб ушламаган, ақалли 100 та китоб ўқимаган одамлар ўзини мутолаагўй санаб, ақллилик қилишаётгани ҳам бор гап. Домланинг бир ютуғи, унинг китобга муносабатида узилиш бўлмаган. Шу сабабдир, суҳбатлари китоб ўқиш ҳақида эмас, конкрет китоб ҳақида бўлади. Грант Матевосяндан айтсангиз ҳам мавзуни олиб кетади, Отеро Сильвани айтсангиз ҳам. Камю, Кафка, Кортасар ҳақида соатлаб гаплашишингиз мумкин. Улар ҳақида шундай жайдари ва китобий услубда сўзлайдики, китоб кўрган одамнинг фикри тиниқ бўлишини ҳис қиласиз. Ўзбек адабиёти чўққисига кўтарилган 70-80-йиллар авлодию жойида депсинаётган бугунги кун асарларигача унинг доимий эътиборида. Қачон телефонлашсангиз, саломдан кейинги гапи "Адабиёт оламида нима гаплар?" бўлади.\nТўғри, шахсий кутубхонасига эга одамлар кам эмас. Айримлар ўз мутахассислигига оид китобларни жамласа, кимлардир жавон тўлдириш учун қўлига тушган китобни йиғади. Домла эса китобни саралаб ўқийди, танлаб йиғади. Бир вақтлар "Мастера современной прозы" туркумида чоп этилган Франц Кафка, Хулио Кортасар, Мигел Анхел Астуриас, Карлос Фуэнтес, Алехо Карпентьер, Герман Кант асарларини катта кутубхоналардан ҳам тополмайсиз. Лотин Америкаси ёзувчиларининг бошқаларникига мутлақо ўхшамайдиган асарлари жамланган альманахларни ҳам шу ерда учратасиз. Бугун адабиётимиз пешқадами сифатида қаралаётган ёзувчи-шоирларнинг илк китобларидан бугунгача нашр этилганлари ана шу муҳташамликдан холи, домла ўз қўли билан ясаб, зеб берган жавонлардан ўрин олган.\nШунча китоб бўла туриб, домла қайси китоб қаерда туришини ҳам унутмайди. Бир гал бир гала ижодкор уникида меҳмон бўлишган. Албатта, уйда меҳмон бор экан, уни иззатлаш керак, шундан фойдаланибми, бир ёзувчи жавонлардан сара-сара китобларни териб сумкасига жойлайверган. Табиийки, уй эгаси йўқлигида ёки унинг диққати бошқа жойда пайти шу "жиноят"га қўл урган. Меҳмонлар кетишга чоғланган пайти эса "ўғри-ёзувчи" чиқиш "пост"ида қўлга тушган: домла қайси китоби ўз жойида эмаслигини бир қарашдаёқ билган экан!\nДомла яхшигина қаламкаш ҳам. Ўзига хос руҳ, модернистик услубдаги қиссалари ўз вақтида йилнинг энг яхши асари деб топилган. Қолаверса, ер остидан сув тортиб олиб, мўъжаз боғ, ажойиб гулзор яратган. Бу йилги иссиқда шаҳардаги одамлар ўзини қаерга қўйишни билмай тез-тез тоғлар бағрига шошилган бир чоғда домла оқар сув йўқ жойда жазирамани қўлбола бассейн салқини билан енгиб юрганига ҳайрон қолмай илож йўқ. Изласа, имкони топилади, деган нақлнинг ҳаётий исботи шу ерда кўринади. Менимча, домладаги бу имкон топиш, ижодкорлик руҳи шаклланишида китобларнинг ўрни катта. Китоблар уни йўқни йўндиришга ўргатади, янги мақсадлар сари ундайди.\nЮқоридаги саволга ҳам шу ерда жавоб топгандайман: китоблар бамисоли хазина, шундай экан, унга эга одамга шаҳарда бўладими, ё чўлнинг қоқ ўртасидами, қаерда эканининг фарқи йўқ. Ҳар ҳолда нима битмас-туганмас хазина эканини ҳаммаям англайвермайди...


TIB.UZ / ТАҚДИРИНГИЗДАН РОЗИМИСИЗ? - TIB.UZ\nTIB.UZ Руҳият олами ТАҚДИРИНГИЗДАН РОЗИМИСИЗ?\nНега баъзилар бой-бадавлат, мен эса ойлик маошга яшайман? Нега дўстларим омадли, истараси иссиқ, муомаласи яхши, мен эса бу хислатлардан маҳрумман? Нега, нега?..\nРуҳшунослар фикрича, инсонни қийноққа солувчи бундай саволларга жавоб топиш ёки уларга чек қўйиш учун бошқа саволларга жавоб ахтариш керак: мен кимман? Қўлимдан нималар келади? Одамлар ва ўзим учун нима қилдим?\nҚуйидаги саволларга холисона жавоб берсангиз, тақдирингиздан қанчалик рози-норозилигингизни билиб оласиз. Ҳаётда ютуқлардан қувониш, хато-камчиликларни эътироф этиб яшаш керак. Зеро, кишининг ўз қусурларини тан ола билиши унинг бахт сари қўйган илк қадамидир.\nНима деб ўйлайсиз: атрофдагилар сиздан яхшироқ кийнадими? Ҳа – 0, йўқ – 1.\nБошқа уйга кўчиб кетишни хоҳлайсизми? Ҳа – 0, йўқ –1.\nИмкон бўлса, касбингизни ўзгартирасизми? Ҳа – 0, йўқ – 1.\nБирор марта бошқа одам бўлиб қолишни хоҳлаганмисиз? Ҳа – 0, йўқ – 1.\nБажарган бирор ишингиздан фахрланасизми? Ҳа – 1, йўқ – 0.\nҲамкасбларингиз билан яхши чиқишасизми? Ҳа – 1, йўқ – 0.\nДўстлар билан муносабатингиз яхшими? Ҳа – 1, йўқ – 0.\nҚариндошлар билан борди-келдингиз яхшими? Ҳа – 1, йўқ – 0.\nУмр йўлдошингиздан кўнглингиз тўладими? Ҳа – 1, йўқ – 0.\nТашқи кўринишингиз ўзингизга ёқадими? Ҳа – 1, йўқ – 0.\nКечаси тинч ухлайсизми? Ҳа – 1, йўқ – 0.\nТез жаҳлингиз чиқиб, хафа бўласизми? Ҳа – 0, йўқ – 1.\nФаол ҳаёт кечириш сизга ёқадими? Ҳа – 1, йўқ – 0.\nУйда бемалол дам олиб, ҳордиқ чиқарасизми? Ҳа – 1, йўқ – 0.\nОмад сиздан юз ўгирса, буни адолатдан эмас, деб ҳисоблайсизми? Ҳа – 0, йўқ – 1.\nНатижаларни кўриб чиқамиз\n9 баллдан юқори бўлса: сиз бахтли инсонсиз. Баъзан норози бўлиб ҳам турсиз, шахсий ҳаётингизда нималарнидир ўзгартиришни истайсиз. Лекин, умуман олганда, сиз йўқдан йўндириб, борни дўндириб яшайсиз!\n4-9 балл: сиз омадли одамсиз, тақдирдан нолимайсиз, лекин имкон топилса, кўп нарсани ўзгартирган бўлардингиз. Яна озроқ интилинг, ўзингизни ва одамларни тушунишга ҳаракат қилинг, мақсадингизга эришасиз.\n3 балл ва ундан кам бўлса: афсуски, ўзингизни омадсиз инсон деб ҳисоблайсиз. Кўп сиқиласиз, тақдирингиздан кўнглингиз тўлмайди. Ҳамма сизга душмандек туйилади, бошлиқ ёмон одам, уйдагилар ҳурмат қилмайди, деб уйлайсиз. Яхшиси, бахт қуши учиб келишини кутмасдан, курашга бел боғланг. Ишни оила аъзоларингизга яхшилик қилишдан бошланг!


Санкт-Петербургдаги теракт айбдорлари деб топилган ўзбекларга ҳукм ўқилди — Sof.uz\nЖАҲОН 19,293,503 12,385,834 718,328\n11.12 12:26 2925 Жаҳон\nСанкт Петербург метросидаги терактнинг асосий айбланувчиси деб топилган Аброр Азимов суд томонидан умрбод қамоқ жазосига маҳкум қилди. Бу ҳақда Риа Новости хабар бермоқда.\nБошқа айбланувчилар Акрам Азимов, Иброҳим ва Муҳаммадюсуф Эрматовларни жиноятлар мажмуасига кўра 28 йилга, Содиқ Ортиқов 22 йилга, Шоҳиста Каримова, Муҳаммад Юсуф Мирзаалимов, Аъзамжон Маҳмудов ва Дилмурод Мўйдиновлар 20 йилга, Сайфулла Ҳакимов ва Баҳром Эргашев 19 йил қамоқ жазоси тайинланди.\nШунингдек, барча судланувчилар 500 мингдан 800 минг рублгача жаримага тортилган.\nУшбу иш юзасидан 11 киши судга тортилган бўлиб, уларнинг барчаси айбловларни рад этган.\nМавзуга доир: Ушбу мавзуга тааллуқли 13 та ғалати, савол уйғотувчи, аммо жавоби берилмаган ҳолат\nтеракт Санкт-Петербург инсон ҳуқуқлари\n4.08 16:59 6465\nКеча, 19:10 3115\n4.08 16:52 2623\n5.08 13:07 1954\nКеча, 18:08 706 Ўзбекистон\n6.08 11:59 1270\n1.08 15:57 1305 Ўзбекистон


Маълумки, Ўзбекистон миллий терма жамоаси келаси йилнинг январь ойида Бирлашган Араб Амирликларида бўлиб ўтадиган Осиё Кубоги мусобақасида иштирок этади.\nАйни дамда Эктор Купер бошчилигидаги терма жамоамиз ушбу мусобақа олдидан жиддий тайёргарлик кўрмоқда. Жумладан, сентябрь, октябрь ва ноябрь ойларидаги ФИФА кунларида ташкил этилган ўртоқлик ўйинлари ҳам фикрларимизни тастиқлайди.\nДекабрь ойида ҳам миллий терма жамоа тайёргарликни давом эттирган ҳолда Туркияда сўнгги йиғин жараёнини ўтказади. Бош мураббий мазкур йиғиндан кейин Осиё Кубогида терма жамоа таркибидан ўрин оладиган футболчиларни танлаб олади.\nУшбу Туркия йиғини олдидан 6 декабрь куни соат 11:00да Ўзбекистон футбол ассоциацияси анжуманлари залида Эктор Купер билан матбуот анжумани ташкил қилинади.


Наманганда алимент тўлашни истамаган куёв қайнотасини ўлдирди\n25 феврал 2021, Тошкент вақти: 12:54\nЎзбекистонда таниқли академик Эргаш Фозилов 81 ёшида вафот этди. Тошкент аэропортида чангютгичдан кумуш чиқди. Қуёш энергияси битта оилага 7 миллион сўмга тушади. Жорий ҳафта матбуот шу каби воқеалар ҳақида ёзди.\n“Наманган вилоятида чақалоқфурушлар гуруҳи қўлга олинди”\nНаманган вилояти Учқўрғон тумани марказий шифохонасининг тўрт нафар ходими чақалоқфурушликда айбланиб қўлга олинди (“Даракчи”, 15 май).\nГўдак савдосида айбланган шифокорларнинг номи ошкор этилмаган. Аммо улар акушер-гинеколог, фельдшер ва доя вазифасида ишлагани маълум қилинган.\nЖиноий гуруҳ чақалоқларни 1100-1600 АҚШ долларига пуллаган. Ушбу жиноий гуруҳ ўнга яқин гўдакни сотган. Газета хабарида тиббиётчиларга тайинланган жазо борасида маълумот берилмаган.\n“Ўзбекистонда таниқли академик вафот этди”\nЎзбек тилшунослиги соҳасидаги йирик олим, академик Эргаш Фозилов 81 ёшида Тошкентда вафот этди (“Ўзбекистон овози”, 15 май).\nШу муносабат билан матбуотда Ўзбекистон Президенти бошчилигидаги етакчилар номидан таъзия эълон қилинган.\n“Эргаш Фозилов биринчилардан бўлиб ўзбек тилининг тарихий ривожи, лексикологияси ва лексикографияси ҳамда грамматикасини ўрганди. У Алишер Навоий асарлари тилини тадқиқ этиб, “Алишер Навоий асарлари тилининг изоҳли луғати” ва “Эски ўзбек тили” луғатларини нашр эттирди”, дейилади таъзияномада.\nТаниқли олим 40 йиллик фаолияти давомида раҳбар лавозимларда ҳам хизмат қилган.\n“Прокуратура ҳаром ўлган моллар учун ҳисоб сўради”\nҚашқадарё вилоятида чорва сонини кўпайтириш, наслчилик ишларини яхшилаш ва ем-хашак захирасини мустаҳкамлаш бўйича қатор камчиликлар аниқланди (“Ҳуқуқ”, 15 май).\nВилоят прокуратураси бўлим бошлиғи Бахтиёр Исматовга кўра, 2013 йилнинг ўзида 6879 та мол мажбурий сўйилган, 865 таси ҳаром ўлишига йўл қўйилган. Бу рақамлар асосан Нишон, Ғузор, Деҳқонобод ва Чироқ туманлари ҳиссасига тўғри келган.\nМолларнинг мажбурий сўйилиши ва ҳаром ўлишига озуқа етишмаслиги, чорва молларини сақлаш биноларининг талаб даражасида эмаслиги, ветеринария хизматидаги жиддий нуқсонлар сабаб бўлган.\nХабарда айтилитшича, чорва масаласига эътиборсиз қараган вилоят ҳокимлиги бош мутахассиси М.Сайфиевга интизомий жазо берилган.\n“Қуёш энергияси битта оилага 7 миллион сўмга тушади”\nЎзбекистон шароитида битта оила қуёш энергияси батареясини ўрнатиш учун ўртача 7 миллион сўм сарфлаши лозим (“Оила даврасида”, 15 май).\nБу ҳақда Ўзбекистон Фанлар академияси Физика-Қуёш илмий бирлашмаси вакили Исроил Йўлдошев маълум қилади. Мазкур батерея сутка давомида 2 дона телевизор, битта музлатгич, 6 та лампочка учун электр етказиб бериш қувватига эга.\nБатарея кундузи қуёш нурини йиғиб, кечаси ундан электр энергияси ишлаб чиқаради. Айни пайтда Ўзбекистонда қуёш батареясини ўрнатиш бўйича 10 га яқин кичик корхона фаолият юритмоқда.\nМутахассис Йўлдошев арзон, аммо сифати паст батареялардан фойдаланмасликни маслаҳат берган.\n“34 ёшли йигит падаркушлик қилди”\nНаманган вилояти Норин туманида падаркушлик жинояти қайд этилди (“Диёнат”, 15 май).\n34 ёшли Элёрбек Турдалиев 65 ёшли қайнотаси М. Абдураҳмоновни ўлдирди. Маълум бщлишича, доимий калтаклаб, ҳақоратлаб келгани сабабли хотини Турдалиев билан ажрашган. Суд ажримига мувофиқ Турдалиев икки боласи учун алимент тўлаган.\nБошига тушган қийинчиликларга қайнотасини айбдор деб билган Турдалиев маст ҳолатда унинг уйига бостириб бориб, алиментдан воз кечишни талаб қилган. Сўнг бемор ва кучсиз қайнотаси жонига қасд қилган.\nНорин тумани Мирсултончек маҳалласида яшаган Элёрбек Турдалиев жиноят ишлари бўйича Наманган вилояти суди ҳукми билан 20 йилга озодликдан маҳрум қилинган. Судланувчига зиммасига марҳумнинг оиласи фойдасига 2,1 миллион сўм маънавий зарар тўлаш мажбурияти ҳам юкланган.\n“Журналист икки уринишда ҳоким қабулига кира олмади”\n“Новий век” газетаси мухбири Саид Камолов Тошкент шаҳри Мирзо Улуғбек тумани ҳокими қабулига икки уринишда кира олмади. Бу ҳақда журналист газетанинг 15 май сонида хабар беради.\nГазета мухбири турли баҳоналар билан туман ҳокимининг биринчи ўринбосари А. Дўстмуҳаммедов ҳузурига ҳам қўйилмаган. Маълум бўлишича, журналист раҳбарлар билан Қорасув-1 даҳасидаги йўллар аянчли аҳволда эканига қарамай, 10 йилдан буён таъмирланмаётгани масаласида гаплашмоқчи бўлган.\nГазета хабарида айтилишича, Қорасув-1 йўлларини таъмирлашга ажратилган пуллар бошқа маҳаллага ишлатилган. “Новий век” мухбири ҳоким ва унинг ўринбосари матбуот вакили билан учрашувдан қочгани давлат ҳокимиятининг очиқлиги тўғрисидаги янги қонунга зид эканини таъкидлаган.\n“Сирдарёлик рецидивист аёл саккизинчи бор киссавурликда айбланиб суд қилинди”\nЖиноят ишлари бўйича Гулистон шаҳар суди фуқаро Муқаддас Шариповани ўғриликда айбдор деб топиб 8 йилу 3 ойга озодликдан маҳрум қилди (“Адолат кўзгуси”, 15 май).\nШарипова Гулистондаги “Қўқон бозори”да киссавурлик қилаётганида қўлга олинган. Газета хабарида айтилишича, икки фарзанднинг онаси бўлган 28 ёшли аёл ҳозирга қадар етти марта ўғриликда айбланиб маҳкамага тортилган. Бу эса Шарипованинг саккизинчи маротаба суд қилиниши.\n“Тошкент аэропортида чангютгичдан кумуш чиқди”\nТошкент аэропортида тилла ва заргарлик буюмларининг ноқонуний олиб ўтилишига оид антиқа қонунбузарлик фош қилинди (“XXI аср”, 15 май).\nИстанбул-Тошкент йўналишида учиб келган фуқаро Э. Мариповнинг юки текширилганда унга тегишли янги чангютгичга 14 килограмм кумушдан тайёрланган заргарлик буюмлари яширилгани аниқланган.\nШу йўналишда парвоз қилган Д.Сидиқжонованинг чўнтагидан эса божхона баённомасидан қайд этилмаган 2,5 миллион сўмлик тақинчоқлар топилган. Божхона идораси жорий йилнинг 4 ойида 1,122 миллиард сўмлик, 24,4 килограмм тилла ва заргарлик буюмларини ушлаб қолгани ҳақида хабар берган.


Бир кун кетсам фанодан сероб айла дуодан (Жамол Сирожиддин вафот этди) | ДУНЁ ЎЗБЕКЛАРИ | Mobile Version\nБир кун кетсам фанодан сероб айла дуодан (Жамол Сирожиддин вафот этди)\n10/12/2015 Ismat Khushev Воқеа ва ҳодисалар\nJamol Sirojiddinga bag’ishlov\nMuallif Adib: O’zbek tarixi, adabiyoti va madaniyati, XOTIRA, YODNOMA 11.10.2015 izoh yo’q\nСамарқанддан келган хабар: беғубор инсон, Мавлоно Хумий тахаллуси билан битган қувноқ ғазаллари юзларга табассум, кўзларга шуур улашган истеъдодли шоир Жамол Сирожиддиннинг вафот этгани юрагимни сирқиратиб юборди. Яқиндагина, ёз ўртасида 60 ёшга тўлган куни нишонланган эди. Самарқандда яшаб ижод қилаётган шоирларнинг энг пешқадами эди. Ўз авлодининг ўзбек шеъриятига қўшган ҳиссасида унинг улуши салмоқли эди. Жамолдан «Бинафша бўй сочлигим”,»Танбур”, «Сиёб оқшомлари”, «Менинг касбим чўпонлик”, «Заҳҳок салтанатинда” каби бир қатор шеърий китоблар, «Асрлар қаҳқаҳаси”, «Меҳр-мурувват чашмаси”, «Ал-иксир – Жон малҳами”, «Асалари ибрати” каби драматик асарлар қолди.\nМен Жамолни Тошкентга ўқишга келганидан бери танирдим. 1981 йили Тошкент Университетининг журналистика факультетини битиргач, республика радиосида ишлади. Кейин Самарқандга қайтди. Ёзувчилар уюшмаси вилоят бўлимида адабий маслаҳатчи, «Сўғдиёна” нашриёти директори, «Зиёкор” журнали ва «Самарқанд” газетаси муҳаррири вазифаларида ишлади. Бутун мамлакатга танилган «Халқ ҳаваскорлик жамоаси” унвонини олган Самарқанд вилоят Тайлоқ тумани Марказий маданият уйи қошидаги «Сиржиддиновлар оилавий ансамбли”нинг раҳбари сифатида болалари, укалари ва уларнинг фарзандлари билан фаолият кўрсатди. Беш фарзанднинг отаси ва икки набиранинг бобоси эди.\nИшончим комилки, Жамол Сирожиддиннинг хотираси нафақат фарзандлари ва набиралари-ю чеваралари юрагида, шеъриятни ардоқлаган ўзбек халқи қалбида узоқ йиллар сақланиб қолади.\nАллоҳим мўмин бандасини, азиз укамни раҳматига олсин!\nАЛВИДО, ЯХШИ ОДАМ!\nУ шунақа одам эди: тилидан ҳам, қўлидан ҳам биров ёмонлик кўрмади. Чунки унинг тийнатида ёмонликнинг ўзи йўқ эди. “Мусулмон киши тили билан ҳам, қўли билан ҳам бировга ёмонлик қилмайди” (Ҳадис).\nУ шунақа одам эди: юрган йўлида тинимсиз садақа улашарди. “Биродарингнинг юзига табассум билан боқишинг ҳам ибодатдир” (Ҳадис). Унинг инсон зотига хумрайиб боққанини ҳеч ким кўрмаган.\nУ шунақа одам эди: жуда катта сабр эгаси! “Бир куни қиёмат бўлиши аниқ, унда уй қуриб нима қиламан”, дерди у кулиб.\nАна шу одам бугун оламдан ўтди. Шоир Жамол Сирожиддин! Алвидо, устоз! Бу улуғ ойлар шарофатидан меҳрибон Аллоҳ таоло сизни жаннатлари билан сийласин!\n«Иложим йўқ ёра бора билмасман».\n«Шохсанам ва Ғариб» достонидан.\nЛолдир бунда забоним, дардим ёра билмасман,\nТеграмда ҳамнишин кўп, ғаним, ёра билмасман,\nКўп эзилдинг, аё руҳ, борму чора билмасман,\nТалпинмагил ул ёра, ёра бора билмасман.\nСен ҳам соғинмагил ёр, соғинчларинг азобим,\nБалки сенга аёндир бунда қочгани тобим?\nБедорлигимда такбир излатаберма, хобим,\nҚирқ тошча йўл масофа ора бора билмасман.\nГоҳи «куйдирди офтоб», гоҳида эзди ёмғир,\nВаслингга ташна лабман, чўллабман безди ёмғир,\nЁхуд дилим азобин ўзича сезди ёмғир,\nМилдир-милдир осилди дора бора билмасман.\nСен бор бўл-эй суюклим, соғинчларинг бор бўлсин,\nБу тоғ тан абгор бўлсин, руҳим анда сор бўлсин,\nКошки қаро сочларинг бу бўйнима дор бўлсин,\nЖон берарға ҳузурбахш дора бора билмасман.\nСўрамадимку, дунё, сендан ганжу аъмолинг,\nМайлига хор этавер, бериб фазлу камолинг.\nФақат ёржон, ёрижон, ета билмас Жамолинг,\nҲайҳотки, менга мендек зора бора билмасман.\nҚувончдан кўзларинг порлади бехос.\nСезяпман, юрагинг зарби чирманда.\nКафтингда ёндирар мени эҳтирос,\nМен бугун — китобман, сен-чи — хонанда .\nЭнди яширмайсан туйғуларингни,\nҲуркак нигоҳларинг суйканар менга.\nКелдим, бузай дея уйқуларингни\nМен бугун — китобман, сен-чи — хонанда.\nЭнди уялмассан бегона кўздан,\nЖовдираб боқмайсан ҳар тўрт томонга.\nБугун юксакроқмиз турфа гап-сўздан,\nКетгандинг, чорламай тўйингга мени,\nАяганмидинг ё жоним ўшанда?\nМана, бошлаб келдинг уйингга мени,\nИстасанг бағрингга босмоғинг мумкин.\nНе-не азоб чекдим сенга етгунча…\nО, била олсайдинг бу йўл азобин…\nБормисан, қадди шамшодим?\nКафтннгда бандингман шу ҳур ватанда,\nСенга боғлиқ энди қолган ҳаётим,\nКул, лабларим мулойим,\nЮрак, йиғла шашқатор.\nБу оламда зўр ғаннм\nБўлган азиз дўстим бор.\nАста-аста бўғар у\nПўлатдан ҳар панжаси.\nҲам ҳаётбахш лаҳзалар\nБахш этар исканжаси.\nУ шундайин ғанимки,\nЎзга ғанимлар бекор.\nУ шундай дўст, дунёда\nЙўқ ундайин вафодор.\nБир кун унинг панжаси\nСўнгги йўқ исканжаси\nМени шаксиз ўлдирар.\nВа бошимда қон йиғлаб,\nТутар юлиб юз мотам.\nБундай аза тутмагаи\nСуҳроб ўлганда Рустам.\nКим билади, балки у\nҚуримай кўзда нами,\nНеки бўлса у — ғаним!\nНега ахир, қадрдон!\nНеки бўлса, энг лазиз\nЯкун топдим сўнгги он.\nҲозир эса кул лабим,\nЮрак йиғла шашқатор.\nБу оламда зўр ғаним\nМен сени зинҳор,\nМен сени дилдор,\nКошки кўр бўлсайдим,\nКошки қабрим узра\nЁғсайди шу қор.\nҲеч нарсани сезмай,\nҲеч нарса кўрмай,\nЭҳ, чириб ётсайдим\nБўлиб еми мор ,\nОҳ, ёниқ бўсалар,\nОҳ, хумор кўзлар!..\nКўз ёшдай мусаффо\nКўринган, эй ёр!\nБу тун боз кимгадир\nОлам менга тор!\nМажруҳ, ётар хор,\n«Қийналишчун сев!» деб\nЖамол, гар ўлсайдим,\nЭдим — бахтиёр!\nУнинг битта ўриб орқасига ташлаган сочи танбурга ўхшарди.\nЎрим сочинг — латиф танбур\nМани созанда қилсанг-чи,\nБошинг кўксимға жо айлаб,\nЧалай оҳимни, билсанг-чи.\nМўйинг пардаларин бир-бир\nБосиб тунлар наво қилсам,\nМани дардимга зор йиғлаб,\nМани шодимға кулсанг-чи.\nКесилди, бандидин синди\nЖами дутор ила танбур,\nБугун ман танҳо машшоқам,\nСанам ёдгора қолсанг-чи.\nҚўлимдин қўймайин бир дам,\nСадафкор айлайин буткул.\nНомингдай мўътабар, оппоқ\nНеча йиллар суриб даврон,\nЖамолингдин жудо бўлсанг,\nБўлиб садпоралар, танбур,\nСовуқ юзға сочилсанг-чи.\nҲар бири ҳам\n«Кўк китман», — деб\nЭт кетган жой\nОлма шохларига айни навбаҳор\nБолаларни осди фашистлар қатор.\nОсмон тунд боқарди, чақин чақарди,\nТонггача олманинг сочи оқарди.\n«Партизан боласи» деб айб тақдилар,\nИсодай ёғочга тирик қоқдилар.\nВа жажжи мўлжалга отдилар беҳад…\n…Синиб тушди ёғоч қилолмай тоқат.\nйўл олди този,\nПастлаб ўтди самолёт,\nҚўл узатса етарди.\nТашлаб ўтди самолёт!!!\nШир яланғоч ҳолда\nдардим, ширин тил\n«Қайсида, қачон?» деб\nўтган камбар йўл?\nОнамнинг чап енги\nМен эсам хаёлнинг беланчагида\nатрофга таратиб ваҳм.\nЖангчидан «қорахат» келди. Бева аёл эридан ёдгор қолган ҳар бир нарсани жонидан ортиқ асраб-авайлайди. Эри урушга кетаётиб. «Турли бало-қазолардан асрайди», деб ёзиб бериб кетган туморни эса еру-кўкка ишонмас эди. Тумордаги оддийгина шеър энди аёл учун муқаддас шеърга айланган эди:\nСен юрагим шаклисан,\nСен тилагим рамзисан,\nНозла қучган, ҳой, тумор.\nЁр не диллар армони,\nСен номусим посбони.\nҒаразли, ёт қўлларға\nБермағайсан жой тумор.\nКитобларнинг гуноҳи наднр?!\nМанфур бўлса таълимотинг гар!\nИнсонларнинг гуноҳи надир?!\n«Бол» дея тутганинг бўлса гар заҳар’\nКитобларга киражак қаҳрамонлару,\nКитоблар битажак муаллифларин,\nАбадиятнинг салбий қаҳрамонлари!\nМУСО ЖАЛИЛНИНГ ЁЗИЛМАЙ ҚОЛГАН ШЕЪРИ\nҚоракўлча шеърим менинг.\nКимлар шилар теринг сенинг.\nКимга телпак, кимга ёқа\nБўлиб қолғай пўстинг қўзим.\nБошим тутдим мен пичоққа\nСени барпо этгач ўзим.\nШОҲИ ЗИНДА ҚАБРИСТОНИДА\nКўкат чиқмиш тарс ёрганча\nБир қария гўр бошида\nМен сўрадим: — Бобо нечун\nБу ётган ким, нечун унинг\nҚабри узра йиғлайсан?\nҒам қиличи «ажин-ажин»\nҚилиб чопган юзини —\nМенга буриб, минг азоб-ла\nБобо айтди сўзини:\n— Бу келиним, — нурсиз кўзин\nЯна қайта ёшлади, —\nЎғлим жангдан қайтмади, — деб\nДардин айта бошлади:\n— Болаликдан севишарди,\nШўрлик келин кўп кутди.\nЙигирма йил «келади» деб,\nЙўлларига кўз тутди.\nУ келмади… Сўнг бу кетди,\nФарёд солиб қалбимга.\nМен тирикман, сил касали\nСолди уни қабримга.\nЖон беролмай қийналганди,\nКелиб қолар дея ёр.\nОчиқ кетди ҳатто кўзи\nБу дунёдан умидвор.\nҚара, болам, у кутмоқда —\nЁриб қабр тошини!\nЧол кўкатни кўзга суртиб,\nТошга босди бошини.\nТОКИОЛИК СИГИЕХО КОБАЯСИ ВАСИЯТИ\nСенга на тоза ер,\nна тоза само,\nна тоза сув қолди,\nна тоза ҳаво,\nна бир удум қолди\nсенга биздан мерос\nБилсанг олиб кетди\nмени ушбу ғам: —\nнега сен туғилдинг,\nМАВЛОНО ХУМИЙ ҒАЗАЛЛАРИДАН\nСен бир дуторнинг торисан, мен бир дуторнинг тори,\nСен бир яхшининг ёрисан, мен бир яхшининг ёри.\nНа сен унга жўр бўлдингу, на ман мунга жўр бўлдим,\nЖисму жонда замон отлиғ чолғучини озори.\nГоҳо қулоқ бурайди у, гоҳо харрак тузайди,\n“Куйлай”, деса юрагида ножўрликнинг ғубори.\nБила туриб сени менга жўра этмас бу гардун,\nЖўра эсак тутар эди оламни ишқ уфори.\nЖўрасига ножўр жўрам манам сандек бу дунда,\nИккимизни куйдирмасдан қизимас ишқ бозори.\nАё яхши, ёмон ўлдим санингсиз,\nБошоқсиз бир сомон ўлдим санингсиз.\nЎзим зору кўзим гирён йўлингда,\nЎз-ўзимга зиён ўлдим санингсиз.\nСен бор эдинг, кўк эрди жисму жоним\nКўкармаслар томон ўлдим санингсиз.\n“Унсон” эрдим ўшал жаннат аро дўст\nЮзингга зор “инсон” ўлдим санингсиз.\nҚабирғаммас, ўзим қилдим ўзимга\nЗикринг айтар забон ўлдим санингсиз.\nАсҳоби Каҳф бу бахтим бедор бўлоди бир кун,\nМаст Байқаро давлатим ҳушёр бўлоди бир кун.\nПоён топар азоблар, пойим ўпар гулоблар,\nАлпомишга Ёдгор ҳам ғамхор бўлоди бир кун.\nАҳмад сардор хору-зор кўрмоқ истар Авазни,\nАни кибор кўзига ҳам хор бўлоди бир кун.\nҲасад ўтига тоблар минг бир макру ҳиллосин,\nБор у макру ҳиллоси бекор бўлоди бир кун.\nОчар эшик қулфини тундай ёйиб зулфини,\nШу дилбари яктойим дилдор бўлоди бир кун.\nОшиқма, дил талпинма, сабр эт, паймона синма,\nАқлу шуурим тинма, дилдор бўлоди бир кун.\nҲумий Низомийёна куйла ёниб тарона,\nДунё келин шеърим-ла бордор бўлоди бир кун.\nАзал Жамол ҳаёт шу ашъор бу қочган уйқу\nЭй, ёр сенга бу туйғу даркор бўлоди бир кун.\nДўст маст бўлди бу оқшом, аласт бўлди бу оқшом,\nЎр, жанжалкаш, гап эмас, онг паст бўлди бу оқшом.\nДушман ҳушёр бу оқшом, маккор, ғаддор бу оқшом,\nЎзни улфат кўрсатган жон қасд бўлди бу оқшом.\nКулиб ҳоли харобдан, бот-бот тутар шаробдан,\nЎзи ичар гулобдан, чапдаст бўлди бу оқшом.\nДўст дам урар абрордан, ёвдан ниҳон асрордан,\nДушман махфий қарордан гўшрас бўлди бу оқшом.\nШерхор ичиб паланг, шер, бири лолу бири ер,\nСиртлонлар бир-бирга дер: ”Гўшт ҳаст бўлди бу оқшом”.\nБир ён дўсти нодондан, бир ён душмани жондан\nЁвга қулай макондан даст паст бўлди бу оқшом.\n“Ҳай дўст, ҳай дўст, ҳай дўстим…” – дея минг ёшга ўсдим,\nИлон кирган қўш қушли қафас бўлди бу оқшом.\nМайни ичиб бўлмайди, дўстдан кечиб бўлмайди,\nЁвдан қочиб бўлмайди, кўп наҳс бўлди бу оқшом.\nДерлар: “Ҳамалми, Саври тугар Қамарий даври,\nМен билганим шу Гаври барас бўлди бу оқшом.\nДушман ҳушёр бу оқшом, дўст маст бўлди бу оқшом\nМаккор, ғаддор бу оқшом, қасас бўлди бу оқшом.\nРаҳмонсан, Раҳим, Олим… аёна баён на ҳожат?\nМаълум ўзингга ҳолим аёна баён на ҳожат?\nҚишлоқдаги жонимни, ҳоли паришонимни\nАйтмоққа йўқ мажолим, аёна баён на ҳожат?\nСенсиз бирор оним йўқ, Сендек нигоҳбоним йўқ,\nОгоҳ шамсу-ҳилолим, аёна баён на ҳожат?\nМенга ишқ бер, иймон бер, болаларимга нон бер,\nКўпаймасун уволим, аёна баён на ҳожат?\nНега келдим огоҳ эт, яхшиларга ҳамроҳ эт,\nКесма бевақт ниҳолим, аёна баён на ҳожат?\nЗулматларда чирой тут, ёмонлардан йироқ тут,\nЭй мунаввар жамолим, аёна баён на ҳожат?\nБир кун кетсам фанодан сероб айла дуодан,\nХумийингман, Кулолим, аёна баёна на ҳожат?\nАжойиб ва дилкаш инсон, истеъдодли шоир Жамол Сирожиддин вафоти муносабати билан марҳумнинг оила аъзоларига, ҳамкасб дўстлари ва мухлисларига чуқур таъзия билдирамиз…\nНодир Норматов: Тоғни яқиндан кўриб бўлмайди…\nИсмат Хушев: Икки умр ораси (Одил Ёқубовни эслаб)\nБугун бетакрор ёзувчи Шукур Холмирзаев туғилган кун…\nШоу-бизнес ва жиноят олами – ваҳшийларча ўлдирилган машҳурлар…\nОтажон Худайшукуров – Жайхун шамоллари – Видео\nОдил Ёқубов хотирасига – Абдулазиз Маҳмудов архивидан – Ёднома\nБош муҳаррир И.Хушевга: Асакалик врач педиатр таклиф қилган муаммолар\nОлмахон Ҳайитова ҳақида: Хотира – фильм концерт (“Ўтганлар ёди” туркумидан)\nБердиёр Жумаев: Оқсарой – малоҳатда танҳо, маломатда тоқ сарой!\n“Озодлик”нинг “Чодирхаёл”ида Ботир Зокировнинг 80 йиллиги…\nНаврўз айёмингиз муборак бўлсин, азиз Ватандошлар!\nВатандошимиз Жамол Сирожиддин аканинг жойлари жаннатдан булсин, якинларига чукур хамдардлик билдириб коламиз!\nБу кухна дунё яна битта ажойиб инсондан жудо булди, олтмиш ёш нима деган гап!\nЁзган шеърларидан хакикат бор буйи билан уфуриб турибди, кунгли ута бегубор булганлигини хар бир мисрадан сезса булади.\nЯратган эгам хам яхши инсонларга мухтож колгандек, яхшиларни эрта олиб кетади экан!\nБу фикрим яратганга шак келтириш эмасу, аммо кунгли тоза инсонлар халк дарди билан яшаб узларини уйламасдан утади…


Мўъжизалар бўй кўрсатаётган замин / ADOLAT ижтимоий-сиесий газетаси\nСирдарё вилояти қадимий Сайҳун дарёсининг қирғоқларида, Мирзачўл бағрида, бир томони Тошкент вилояти, иккинчи томони Тожикистон Республикаси, учинчи томони Қозоғистон Республикаси, тўртинчи томони Жиззах вилояти билан чегарадош ҳудудларда ястаниб ётибди. Вилоят бағрида Боёвут, Гулистон, Мирзаобод, Оқ олтин, Сардоба, Сайҳунобод, Сирдарё, Ховос туманлари жойлашган бўлиб, Гулистон, Ширин, Янгиер шаҳарлари қад ростлаган. Бугун ана шу заминда давлатимиз раҳбарининг ташаббускорлиги, сирдарёликларнинг фидойилиги, қалб қўри билан ижтимоий ҳаётнинг барча жабҳаларида чинакам мўъжизалар бўй кўрсатмоқда. Хўш, бу мўъжизаларнинг омили, асоси нимада?\nСирдарё вилоятида кўп йиллар давомида асосий эътибор қишлоқ хўжалигига, деҳқончиликка қаратилганлиги сабабли халқимиз қалбида бу замин фақат аграр соҳага ихтисослашган ҳудуд, деган фикр шаклланиб қолганди. Шунинг учун 10-15 йиллар илгари кимдир “Бу ерда яқин келажакда саноат соҳаси ҳам ривож топади. Турли хил саноат маҳсулотлари ишлаб чиқарадиган корхоналар вужудга келади. Хорижлик компаниялар ва шу ерлик тадбиркорлар завод-фабрикаларини бу ерда барпо этадилар. Улар ишлаб чиқарадиган маҳсулотлар нафақат мамлакатимизда, балки чет элларда ҳам талабгир бўлади”, деса кўпчилик ишонмасликлари аниқ эди. Эндиликда эса бу гаплар айни ҳақиқатга айланмоқда. Уларнинг ҳақиқатга айланиши ҳам осон кечаётгани йўқ. Бу натижаларга кейинги уч йил ичида республикамиз Президентининг бу вилоятга тўрт-беш марта ташриф буюриши, вилоятда саноат соҳасини ривожлантириш борасидаги ташаббуси ва саъй-ҳаракатлари, 2018 йил 12 апрелдаги “Сирдарё” эркин иқтисодий зонасини ташкил этиш тўғрисидаги фармони ҳамда сирдарёлик тадбиркорлар, ишбилармонларнинг вилоят иқтисодий тараққиётини юксалтириш, саноатни ҳаётга жорий қилиш билан боғлиқ фидойиликлари туфайли эришилмоқда.\nЭътибор беринг, “Сирдарё” эркин иқтисодий зонаси учун салкам 660 гектар ер ажратиб берилди. Шу ер майдонининг учдан икки қисмида янги лойиҳаларни жойлаштириш режалаштирилган бўлса, учдан бир қисмида доривор ўсимликлар плантацияларини барпо этиш белгиланган. Бу иқтисодий зонада 2018-2021 йиллар мобайнида умумий қиймати 3,7 триллион сўм бўлган саноат маҳсулотларини ишлаб чиқариш кўзда тутилганди. Бунинг учун 97 та инвестиция лойиҳалари амалга оширилиши кўзланган. Натижада 7500 га яқин иш ўринлари яратилади. Эркин иқтисодий зонада ушбу инвестиция лойиҳалари тўла амалга ошса, йиллик саноат маҳсулотлари ишлаб чиқариш 2,7 триллион сўмни ташкил этади. Инвестиция лойиҳаларининг умумий қиймати 400 миллион доллардан ошади. Ана шу лойиҳаларнинг 97,3 миллион доллари ёки 24,2 фоизи сирдарёлик тадбиркорларнинг ўз маблағларидан, 159,7 миллион доллари ёки 39,8 фоизи банклар кредити ҳисобидан, 144,8 миллион доллари ёки 36 фоизи тўғридан-тўғри хорижий инвестициялар ҳисобидан молиялаштирилиши белгиланганди.\nБуларнинг ҳаммаси бир йил олдинги режалар эди. Бугунги кунда ана шу режаларнинг бир қисми амалга ошиб улгурди. Ушбу режаларни амалга оширишга ҳисса қўшаётганлардан бири — “Сирдарё универсал ойна” масъулияти чекланган жамияти ёки оддий қилиб айтганда, шиша идишлар ишлаб чиқарадиган завод ҳисобланади. Завод бир йил олдин фаолиятини бошлаган эди. Унинг лойиҳа қиймати бир неча 10 миллион доллардан иборат қилиб белгиланган. Корхонага Германиядан қиздириш печлари, оловга чидамли материаллар, лаборатория жиҳозлари, Чехиядан шиша идишлар ясовчи машиналар, Франциядан маҳсулотларни назорат қилувчи техникалар, Россиядан маҳсулотларни қадоқловчи линиялар олиб келиб ўрнатилди. Натижада фармацевтика ва озиқ-овқат саноати учун шиша идишлар ишлаб чиқаришга киришилди. Бугунги кунда корхонада 50 миллиграммдан тортиб 1 литр сиғимгача бўлган оқ, яшил, жигарранг тусдаги шиша идишларнинг 100 дан ортиқ тури тайёрланмоқда. Мамлакатимизда озиқ-овқат саноати учун шиша идишлар тайёрлайдиган корхоналар бор эди. Аммо фармацевтика саноати учун идиш тайёрлайдиган завод йўқ эди. Шу сабабли бу завод республикамизда ушбу йўналишда маҳсулот тайёрлайдиган ягона корхона ҳисобланади. Корхона хориждаги “Ахтар суғд” МЧЖ, “Истиқлол Ва Ко” корхоналари билан ҳамкорлик қилади. Бугунги кунда завод 1 миллион 700 минг АҚШ долларига тенг маҳсулотларини хорижга экспорт қилмоқда.\nКорхона ҳудудига кирсангиз ўзингизни боғ қўйнида юргандек ҳис қиласиз. Ҳамма томон озода, саришта, обод. Ишлаб чиқариш жараёнида 1500 градус иссиқликда эритилган хом-ашё материаллари қип-қизил чўғ ҳолатида машиналар қўйнига келиб тушади. Ундан зум ўтмай турли шаклдаги шиша идишларга айланиб, тайёр маҳсулот пайдо бўлади. Бу ерда йилига 102 миллион дона шиша идишлар тайёрланади. Корхонадаги ҳамма жараён компьютерлар ёрдамида бошқарилади. Ахир буларнинг бари мўъжиза эмасми?!\n— “Сирдарё универсал ойна” МЧЖ корхонаси нол қийматдан бошланиб, бийдай дала бағрида қад ростлади. Уни барпо этишга МЧЖнинг ўз маблағи сарфланди. Шиша идишлар тайёрлаш учун хом-ашёларнинг барчаси мамлакатимизда мавжуд. Яъни тўлалигича маҳаллий хом-ашёдан фойдаланимиз, — дейди корхона лабораторияси бошлиғи Улуғбек Норқулов. — Хом-ашёнинг бир қисмини Зарафшондан, яна бир қисмини Қўнғиротдан, бир қисмини Китобдан, яна бир қисмини Тошкент вилоятидан олиб келамиз. Оддий қум парчалари тўйинтирилган турли элементлар билан қўшилиб, дунё стандартларига жавоб берадиган тайёр маҳсулотларга айланади. Айни кунларда корхонанинг иккинчи қисмини қуриш ишлари давом этмоқда. Агар заводнинг иккинчи босқичи қуриб бўлинса, ишлаб чиқараётган маҳсулотларимиз ҳам, уларни хорижга экспорт миқдори ҳам икки-уч баробарга ошади.\nСирдарёнинг мўъжизакор саноат корхоналаридан яна бири Сирдарё туманидаги “Сирдарё мега люкс” Ўзбекистон — Россия қўшма корхонаси саналади. Бу корхона 2012 йилда масъулияти чекланган жамият шаклида иш бошлаган. Қадоқлаш маҳсулотларини ишлаб чиқаришга ихтисослашган жамиятда 75 ишчи иш бошлаган ва бир турдаги маҳсулот — қоплар тайёрланган. Эндиликда эса корхонада полипропилен грануласидан 17 турдаги маҳсулот — кимё, қурилиш, тўқимачилик, озиқ-овқат ва ноозиқ-овқат, фармацевтика, қишлоқ хўжалиги маҳсулотларини қайта ишлаш саноати, хом-ашё ва материаллар экспорти билан шуғулланадиган савдо компаниялари учун турли ўлчамдаги қадоқлаш маҳсулотлари ишлаб чиқарилмоқда. Бу ердаги ишчи-хизматчилар сони 650 нафардан ошган. Маҳсулотларининг 35-40 фоизи Россия, Беларусь, Украина, Қозоғистон, Афғонистон, Болтиқбўйи давлатларига экспорт қилинмоқда. Корхонанинг режалари катта. Масъулияти чекланган жамиятда 2018-2023 йилларда қиймати 100 миллион АҚШ долларига тенг бўлган еттита истиқболли лойиҳани амалга ошириш мўлжалланган. Режадаги ишлар тўла амалга ошса, йилига 125 миллион долларлик маҳсулот экспорт қилинади ва 80 миллион долларлик импорт ўрнини босадиган маҳсулот ишлаб чиқарилади. Ишлаб чиқаришга эса 2500 одам жалб қилинади.\n“Сирдарё” эркин иқтисодий зонасидаги “Ўзбекистон — Хитой дўстлик боғи”ни Мирзачўл бағридаги ҳақиқий мўъжиза, деса бўлади. 2017 йилнинг 29 ноябрида ишга туширилган бу боғда барча ёшдаги одамларнинг ҳордиқ чиқаришлари учун ҳамма имкониятлар яратилган. Бир томонда мактабгача таълим муассасаси кичик ёшдаги болаларга хизмат қилса, турли ўйингоҳлар ва стадион ёшларнинг севимли масканига айланган. Соя-салқин, ариқларда сувлар жилдираб оқадиган оромгоҳларда катталар ва кексалар дам оладилар. Савдо расталари, хитой ва ўзбек ресторанлари бу ерга келувчилар учун хизмат кўрсатади. Шаҳардан анча четда жойлашган бу боғга одамлар кам келса керак, деб ўйлагандик. Ўй-фикримиз нотўғри бўлиб чиқди. Бу маскан кечқурунлари, айниқса, дам олиш кунлари одамлар билан шунчалик тўлиб-тошдики, шаҳар боғи эрамлари хизмат кўрсатишда унинг олдида ип эшолмай қолди. Бу боғда ўзбек-хитой халқлари дўстлигини, ҳамкорлигини улуғловчи куй ва қўшиқлар доимо янграб туради.\nБоғ яқинида Ўзбекистон — Хитой қўшма корхоналарини бағрига жамлаган “Пенг-Шенг” мажмуаси жойлашган. Мажмуанинг номи ўзбек тилига таржима қилинса, “Учаётган бургут” деган маънони англатар экан. Мажмуа офиси яқинида инсон қўли билан бунёд этилган учта тепалик ва ундан юқорида қанотларини ёзиб турган бургут тасвирини кўрдик. Бу бежиз эмас. Хитойлик мутахассислар фикрича, Хитой билан Ўзбекистон ўртасида учта тоғ бор экан. Учта тепалик учта тоғнинг, қанотларини ёзиб турган бургут эса “Пенг-Шенг” — учаётган бургутнинг Ўзбекистон заминига етиб келиб, фаолият бошлаганига ишора экан.\n“Пенг-Шенг” мажмуаси бағрига 9 та корхона — заводни бирлаштирган. Бу корхоналарда оёқ кийимлари, ванна жиҳозлари, чарм маҳсулотлари, замонавий қулф-калитлар, кафеллар тайёрланади. Корхоналарда барча ишлар автоматлаштирилган ҳолда бошқарилади. Уларда 1600 нафардан ошиқ юртдошларимиз ва 400 нафар хитойлик фаолият юритмоқда. Сирдарё кафель заводи қўшма корхонасининг маҳсулотларига нафақат юртимизда, хорижда ҳам ниҳоятда талаб катта. Бу ерда икки хил ҳажмда — катта ва кичик шаклда кафеллар ишлаб чиқарилади. Уларнинг безаклари, ранглари миллий колоритдан келиб чиқиб, халқаро стандартлар асосида тайёрланади. Шу сабабли уларнинг аксарияти экспортга жўнатилади.\n— Мажмуа қошида 20 гектардан ошиқ ерда иссиқхоналар ташкил этилган. Иссиқхоналарга помидор, қовун ва банан экилади. Иссиқхоналарда полиз экинлари гидропоника усулида етиштирилади. Экинлар новаларга экилади. Новалар ичи биогомусларга тўлдирилади. Биогомус экинларни табиий озиқлантиришга хизмат қилади. Сув эса новалар остидан берилади, — дейди “Ўзбекистон — Хитой дўстлик боғи”нинг директори Мўминжон Каримов. — Иссиқхоналарга ўрнатилган техника орқали ёзда намчил ҳаво, қишда иссиқ ҳаво берилиб, ҳарорат бир хил даражада сақланади. Шу сабабли ҳосилдорлик ниҳоятда юқори бўлади. Бир туп помидордан 60 килограммгача ҳосил олинади. Бундан ташқари, мажмуа қошида салкам 100 гектар ерда пахта ҳам етиштирилмоқда. ўўзалар томчилаб суғориш асосида парваришланмоқда. Бу усулнинг афзалликлари кўп экан. Сув ортиқча сарфланмайди. Техника ишлатилмайди. Ўғитлар меъёрида сув билан биргаликда берилади. Ер таркиби бузилмайди. Ҳосилдорлик эса 1,5-2 баравар кўп. Хуллас, бу ерда янгиликлар кўп. Бир сўз билан айтганда, “Пен-Шенг” Сирдарёда халқимиз билан ҳамкорликда чинакам мўъжизалар яратмоқда.\nВилоятда ишлаб чиқариш, хусусан, саноат соҳасида юқоридаги каби амалга оширилаётган улуғвор ишлар натижасида иқтисодий кўрсаткичлар ҳам ошиб бормоқда. Агар шу йилнинг январь-июль ойларида вилоятнинг ялпи ҳудудий маҳсулоти 4 триллион 535 миллиард сўмдан ошган бўлса, саноат маҳсулотларини ишлаб чиқаришнинг ўзи 3 триллион 292 миллиард сўмга етган. Энди шу маълумотларни 2018 йилнинг шу давридаги рақамлар билан бир солиштириб кўринг. Ялпи ҳудудий маҳсулот ишлаб чиқариш 2 триллион 629 миллиард сўм, саноат маҳсулотлари ишлаб чиқариш 1 триллион 880 миллиард сўм бўлган. Демак, ўтган йилнинг шу даврига нисбатан бу йилнинг шу давридаги ўсиш 170-180 фоизни ташкил этмоқда. Ёхуд вилоятнинг ўтган йилнинг биринчи ярмида ташқи савдо айланмаси 134,6 миллион АҚШ доллари миқдорида бўлган бўлса, бу йилнинг шу даврида ушбу кўрсаткич 270,7 миллион АҚШ долларидан ошибди. Бу жабҳада икки баравардан ортиқ ўсишга эришилган. Сайхун соҳилларида эришилаётган бу мўъжизакор ютуқлар ва қўлга киритилаётган муваффақиятлар заминида мамлакатимиз Президентининг ташаббускорлиги ва ана шу диёр аҳлининг барча жабҳалардаги фидокорона меҳнатлари ётади.\nСирдарё вилоятини бугунги кунда улкан қурилишлар, бунёдкорликлар майдонига қиёслаш мумкин. Бунёдкорликлар натижасида вилоят маркази Гулистон шаҳри кейинги уч йил ичида тубдан ўзгарди. Шаҳарнинг барча нуқталарида беш қаватли, барча шароитлар яратилган замонавий турар жойлар қад ростлади. “Ўзбекистон”, “Бирлашган”, “Тошкент”, “Самарқанд”, “Халқлар дўстлиги”, “Сайхун”, “Бухоро”, “Ёшлик” кўчалари кенгайтирилиб, реконструкция қилинди. Ислом Каримов кўчасига туташ нуқтада улуғ мутафаккир Алишер Навоий ҳайкали атрофида Билимдонлар маскани бунёд этилди. Масканда китоб дўкони, китобхонлар учун махсус қироатхона — айвонлар мавжуд.\nОлим Хўжаев номидаги вилоят драма театри биносида 31 миллиард сўм маблағ эвазига бошланган қайта қуриш ва реконструкция ишлари якунига етказилмоқда. Театр биноси яқинида вилоятнинг йирик анжуманлари, байрамлари ўтказиладиган амфитеатр қурилган. Вилоят ҳокимлигининг “Қабуллар уйи” кейинги бир йил ичида барпо этилган гўзал иншоотлардан бири ҳисобланади. Шарқона миллий усулда замонавий архитектуранинг сўнгги ютуқлари асосида қад ростлаган бинонинг ички қисми мўъжизавий кўриниши билан ҳар қандай одамни ҳайратга солади. Шаҳарнинг қоқ марказида Ҳалима Худойбердиева номидаги она тили ва адабиёти фанлари чуқур ўргатиладиган ихтисослаштирилган ижод мактаби қурилиши ҳам жадал суръатлар билан олиб борилмоқда. Давлатимиз раҳбари ташаббуси билан қурилаётган бу мактабга 120 та энг иқтидорли болалар ижодий имтиҳонлар асосида танлаб олинади. Улар учун мактабда барча шароитлар яратилади. Бу йилги ўқув йилидан бошлаб мактаб фаолиятини бошлаши режалаштирилган.\nШаҳарнинг шарқий қисмида Гулистон давлат университетига яқин жойда “Буюк келажак” деб номланган янги турар жой даҳаси қад ростламоқда. Бу ерда 15 тага яқин беш қаватли уйлар фойдаланишга топширилган. Кўплаб турар жойлар қурилмоқда. Уйлар замонавий асосда, миллий услубда қурилган. Хоналар кенг, ёруғ. Иссиқ ва совуқдан ҳимояланган. Турар жойлар орасида болалар учун ўйингоҳлар, спорт майдончалари барпо этилган. Гўзалликдан гўзаллик яралади, дейишади. Даҳадаги бунёдкорлик бу ерда яшаётганлар қалбига гўзаллик, орасталик, ободлик туйғуларини олиб кирмоқда. Даҳанинг номи ҳам ўзига муносиб. “Буюк келажак” келгусида нафақат ушбу даҳанинг, Гулистон шаҳрининг истиқболини белгилаб беришига шубҳа йўқ.\n— Шаҳар ҳам бўйига, ҳам энига кенгайиб, замонавий қиёфа касб этиб бормоқда, — дейди Гулистон шаҳар ҳокими Тўлқин Дадабоев. — Унинг ҳудуди ҳозирги пайтда 4400 гектардан ошиқ бўлса, яқин келгусида шаҳар бағрига яна 1700-1800 гектар ер майдони қўшилади. Аҳоли сони 90 минг кишидан 100 минг кишига ошиши кутилмоқда. Бу, табиийки, Гулистонда ишлаб чиқариш қувватларини ҳам оширади. Бугунги кунда шаҳар ҳудудида 50 дан ошиқ корхона фаолият юритаётган бўлса, 2020-2021 йилларда яна 30 дан зиёд ишлаб чиқариш объектлари ишга туширилади. Гулистон ҳақиқий гулистонга айланади.\nМамлакатимизнинг ҳамма гўшаларини обод қилишга давлатимиз раҳбари алоҳида эътибор қаратмоқда. “Халқимиз, одамлар ҳамма жойда бахтли яшашлари керак!”. Шу мақсадда аввал “Обод қишлоқ”, “Обод маҳалла” дастурлари ишлаб чиқилиб, ҳаётга жорий қилинган эди. Эндиликда шулар ёнига туманлар марказлари ва кичик шаҳарчаларни обод, замонавий масканларга айлантириш режаси ҳам қўшилди. Бу борада Сирдарё вилоятининг туманларида ҳам катта ишлар олиб борилмоқда. Сайхунобод тумани ва унинг марказидаги ўзгаришлар бунинг яққол исботидир. Кейинги салкам бир йил ичида бу ерда деҳқон бозори янгидан қурилди. Хотира майдони қайта таъмирланди. “Китоблар олами” дўкони ташкил этилди. Шу кунларда дўкон атрофи кенгайтирилиб, китобхонларга мутолаа қилиши учун қулай шароитлар яратилмоқда. Туман ҳокимияти ва прокуратураси бинолари бунёд этилди. Сайхунобод марказидаги эски уйлар ўрнида икки-уч қаватли замонавий турар жойлар, икки қаватли савдо дўконлари қад ростламоқда. Кўчалар кенгайтирилмоқда.\n“Сайхун планет” масъулияти чекланган жамиятининг савдо мажмуаси шу типдаги масканлар орасида нафақат туманда, вилоятда ягона ҳисобланади. Бу мажмуа “Асака-банк” ва тадбиркор ҳамкорлигида 35 миллиард сўм маблағга барпо этилган. Биринчи қаватида турли хил маҳсулотлар сотилади. Иккинчи қаватнинг асосий қисмида болалар учун турли кўнгилочар ўйингоҳлар ташкил этилган. Қолган қисмида эса Сайхунобод туман Давлат хизматлари маркази, Республика Бош вазирининг тадбиркорлар мурожаатларини кўриб чиқадиган қабулхонаси жойлашган. Мажмуа қошидаги истироҳат боғи ҳам тўла равишда қайтадан бунёд этилган ва аҳоли дам оладиган оромгоҳга айланган.\nТуманнинг “Ўзбекистон” қишлоғида ўтган йили “Обод қишлоқ” дастури асосида катта қурилишлар, янгиланишлар амалга оширилиб, бу жой обод, гўзал масканга айлантирилган эди. Давлат томонидан амалга оширилган ишларда қишлоқ тадбиркорлари, фермерлари ҳам четда турмадилар. Шу қишлоқдаги “Мумтоз” фермер хўжалиги бир миллиард сўм маблағ эвазига Маданият маркази барпо этди. Бу марказда кутубхона, ўйингоҳлар, компьютер класслари, кўнгилочар масканлар ишга туширилди. Бугун сайхунободликлар ана шундай яратувчиликлар қўйнида яшамоқдалар.\nХовос тумани ва шаҳарчаси Сирдарё вилоятининг жанубий қисмида — қўшни Тожикистон Республикаси билан чегарадош ҳудудда жойлашган. Бу ердаги янгиликларни ҳам чинакам мўъжизалар дейиш мумкин.\n— Эски Ховос шаҳри харобаси Сирдарё вилоятининг, қолаверса, бутун Мирзачўл музофотининг энг қўҳна ёдгорлиги саналади. Кўҳна Ховос шаҳри харобасида ўтказилаётган археологик тадқиқотларда унинг камида икки ярим минг йиллик тарихга эга эканлиги ва бутун Сирдарё вилояти ҳудудидаги энг қадимги шаҳар харобаси қолдиғи эканлиги исботланди, — дейди Ховос тумани ҳокими Райимқул Бобоев. — Ўзбекистон Фанлар академияси Археология институти ходимлари бу жараёнда мингдан ортиқ турли қадимий ашёлар топишди. Эрамиздан аввалги III-II асрга оид Анахита ҳайкалчаси, X-XI асрларга оид тангалар, XII асрга оид Ҳумо қуши тасвири туширилган чироқ дастаси, X-XI асрларга тааллуқли махсус симоб идишчаси, VII-VIII асрларга оид идишларда қўлланилган муҳрлар, турли даврларга тегишли кўзалар, идиш-товоқ бўлаклари тарих намуналари ҳисобланади. Мутахассисларнинг фикрича, қазишмалар чоғида қўлга киритилган топилмалар бундан 2500 йил илгари бу ерда одамлар яшаганликлари ҳақида гувоҳлик беради. Ховостепа 2018 йилда ЮНЕСКО рўйхатига киритилди.\nДавлатимиз раҳбари 2019 йил 19 февралда Сирдарё вилоятига ташрифи чоғида Ховос тумани маркази Ховос шаҳарчасини барпо этишнинг бош режаси билан танишиб, маслаҳат ва тавсияларини берган эди. Шунга кўра, жорий йил март ойининг бошидан “Ховос сити”ни бунёд этиш учун 42 гектарлик ҳудудда комплекс қурилиш ишлари бошлаб юборилди. Белгиланган лойиҳага биноан маҳаллий ҳокимият ва бошқарув органлари, Давлат хизматлари агентлиги, тижорат банклари, турар жойлар, мактаблар, истироҳат боғи, Хотира майдони, кутубхона, китоб дўкони, кинотеатр, деҳқон бозори, савдо ва маиший хизмат кўрсатиш шохобчалари қурилади. Шунингдек, вилоятда ташкил этиладиган 32 та тикувчилик ва тўқимачилик корхоналаридан иккитасининг фаолияти айнан мазкур шаҳарча ҳудудида йўлга қўйилади. Ушбу енгил конструкцияли тикувчилик фабрикасининг биринчиси “Бунёдкор” маҳалласида барпо этилиб, бу ерда 140 нафар ховослик хотин-қизларнинг доимий иш билан бандлиги таъминланади. Корхонада йилига 8 миллион дона тайёр тикувчилик маҳсулотлари — сочиқ, болалар ва катталар кийимлари, махсус ишчи коржомалари, чойшаблар тайёрланиб, харидорларга етказиб берилади. Келгусида корхонада тикиладиган кийим-кечакларнинг 80 фоизи хорижий давлатларга экспорт қилинади.\nЮртбошимиз ташрифи чоғида таъкидланганидек, Ховосда охирги эллик йил мобайнида бирорта кўп қаватли уй қурилмаган. Одамлар ўтган йиллар давомида эски, зах ва тор уйларда турмуш кечириб келишган.\nБугунги кунда янги марказнинг ўзида 30 та кўп қаватли уй қуриш ишлари давом этмоқда. Шунинг 20 тасини Ховосда илк бор қад ростлаётган 5 қаватли уйлар ташкил этади. Уларда икки ва уч хонали 760 та квартира бўлиб, шундан 600 таси арзон уйлардан иборат бўлади.\nЭски Ховос шаҳарчасида 78 та икки қаватли уйлар таъмирланиб, ободонлаштириш ишлари амалга оширилди. 100 та объектнинг архитектуравий қиёфасини ўзгартириш, янгилаш ишлари бошлаб юборилди. Туман марказидаги 46 километрлик кўчалар, йўлаклар асфальтланмоқда. Шаҳарчанинг янги қуриладиган ҳудудида кўп қаватли уйлар атрофида болалар учун 28 та майдончалар барпо этиш кўзда тутилган. Бундан ташқари, туман марказида ичимлик суви таъминотини яхшилаш учун 16 километрлик сув қувурлари тортилиб, реконструкция қилинади. Янги шаҳарчада қурилиш, бунёдкорлик ишлари авжида. Ховосликлар ҳадемай обод, барча қулайликлар яратилган замонавий шаҳарчага эга бўладилар.\nҲа, сирдарёликлар бугун ана шундай бунёдкорликлар, яратувчиликлар, юксак орзулар, мақсадлар билан яшамоқда. Ўзбекистон Журналистлар уюшмаси ва Сирдарё вилояти ҳокимлиги ташаббуси билан журналистларнинг вилоят бўйлаб ўтказган бир кунлик медиа-тури туфайли ана шундай жараёнларга гувоҳ бўлдик. Сирдарёликларнинг фаолияти, ўз ўлкасига меҳр-муҳаббати, бунёдкорлик қудрати туфайли Сайхун соҳилларида, Мирзачўл кенгликларида ҳайратомуз мўъжизалар яратилмоқда.\nКундалик ҳаётимизда содир этилаётган катта-кичик жиноятларнинг юзага келишини у ёки бу омиллар билан изоҳлаш мумкин....\nХалқимизда “Бир болага етти маҳалла ота-она”, деган мақол бор. Мана шу биргина мақолнинг ўзи ҳам фарзанд тарбияси биз учун нечоғлик муҳ...\n“Ким у йиғлаётган, Навоиймикин?..”...


Россия Ўрта Ер денгизига Сурия учун қурол-аслаҳа ортилган кемани юборди\n22:44 / 05.10.2015\nСурия учун ўқ-дори ва қурол-аслаҳа ортилган Россиянинг "Цезарь Куников" номли катта десант кемаси Қора денгиз бўғозларидан ўтиб, Ўрта Ер денгизига чиқди. Бу ҳақда кеманинг Босфор кўрфази орқали ўтаётганган суратларини чоп этган турк ОАВларига иқтибос келтирган ҳолда BGNnews портали маълум қилди.\n"Цезарь Куников" кемаси Сурия ҳукумати армияси учун ўқ-дорилар етказиб бериш бўйича операцияда иштирок этмоқда. Ушбу операция "Сурия экспресси" деган норасмий номга эга.\nКузатувчиларнинг фикрича, кема Суриянинг Тартус портига йўл олган. Айнан бу ерда Россия ҳарбий-денгиз флоти кемаларини моддий-техник таъминоти пункти жойлашган.\nАйни пайтда Шарқий Ўрта ер денгизида Россия флотининг машғулотлари бўлиб ўтмоқда. Машғулотлар 30 сентябрдан бошланган ва 7 откябрда тугайди.\n"Цезарь Куников" катта ўлчамдаги 775-лойиҳа кемаси бўлиб, Қора денгиз флоти таркибида хизмат ўтайди. Кема десант ташлашдан ташқари, турли юкларни етказиб бериш, мина тўсиқларини қўйиш ва гуманитар операцияларни ўтказишда ишлатилиши мумкин. Бундан ташқари, кемадан ҳарбий ташишларни амалга ошириш, кема ва флот қисмларини таъминлашда фойдаланилади.


"3 декабрь-Халқаро ногиронлар куни" муносабати билан тадбир бўлиб ўтди »\n"3 декабрь-Халқаро ногиронлар куни" муносабати билан тадбир бўлиб ўтди\n03 декабрь, 2018 51 jizzax Jizzax vb yangiliklari\nЖорий йилнинг 3 декабрь куни Жиззах вилоят тарихи ва маданияти давлат музейи Ҳамид Олимжон ва Зулфия филиалида, музей ходимлари билан ҳамкорликда Жиззах вилояти 32-сонли ёрдамчи интернат мактаби, Ёшлар Иттифоқи вилоят Кенгаши 3-декабрь ҳалқаро ногиронлар куни муносабати билан тадбир ўтказилди.\nТадбирни Ҳамид Олимжон ва Зулфия бўлими бошлиғи Синдарова Барно очиб берди. У ўз сўзида Ҳамид Олимжоннинг шоира Зулфияхоним билан бирга кечган аҳил ҳаёти, бу икки улкан ижодкорнинг бир-бирига бўлган севги ва садоқати бугунги кунда ёшларимиз учун ҳар жиҳатдан ибратдир – деган сўзларини айтиб ўтди.\nХХ аср ўзбек адабиётининг йирик вакилларидан бири Ҳамид Олимжон ва Ўзбек хотин-қизларининг тимсоли Зулфияхонимни ҳаёти ва ижодлари ҳақида гапириб ўтди. Шундан сўнг Ёшлар иттифоқи вилоят кенгаши Жўраев Шукрулло ўз сўзида бахт ва баҳор, шодлик куйчиси Ҳамид Олимжон ва шеъриятимиз маликаси Зулфияхоним ҳаёти ва ижоди, ёзган шеърлари ва асарлари, Зулфияхоним издошлари ҳақида гапириб ўтди. Шундан сўнг мактаб ўқувчилари томонидан Ҳамид Олимжон ва Зулфияхоним шеърларидан “Ўзбекистон, "Ўрик гуллаганда", "Сени куйлайман ҳаёт", "Баҳор" каби шеърларидан наъмуналар келтирилди.\nЖиззах вилояти 32-ёрдамчи интернат мактаби ёшлар етакчиси Қўшакова Нигора, кутубхоначи Махмудова Дилрабо, Ёшлар Иттифоқи вилоят кенгаши бош мутахасиси Эгамқулова Ойдинлар ўқувчиларга ҳамроҳ бўлишди. Шундан сўнг, Ҳамид Олимжон ва Зулфия музейи тушунтирувчиси Элнора Раимова томонидан Ҳамид Олимжон ва Зулфия экспозициясига таклиф қилинди.\nЁшлар иттифоқининг ёш аъзолари музейда\n“Музейлар тарихимиз кўзгуси”


Рустамжон домла хайрия ишларини тўхтатишга мажбур бўлди... | Azon.uz - Ахборот-таҳлилий портал\n17718 00:01 27.07.2021\nВидеода айтилишича, баъзи кишилар YouTube, Instagram, Telegram каби ижтимоий тармоқларда “Рустамжон домла” номи остида каналлар очган ва бу каналлар орқали турли рекламалар бериб, хайрия баҳонасида пул ишлаш пайига тушган. Маълумотларга қараганда бундай "хайрия каналлар" сони 170 дан ошган. Шу сабабдан Рустамжон домла ўзларининг хайрия фаолиятларини якунлаганликларини эълон қилдилар. “Одам шунчалик бўладимики, кишиларнинг муҳтожлигидан, беморларнинг касаллигидан фойдаланиб бойлик орттирса?! Мен мана шу каби хунук ҳолатларга сабабчи бўлиб қолишдан қўрқдим. Шунинг учун бугундан бошлаб биз кафиллик хизматини тўхтатмоқчимиз”, дея хабар бердилар Рустамжон домла. Шунингдек, ижтимоий тармоқларда “Рустамжон домла” номи остидаги каналларга умуман алоқалари йўқлигини ва уларга ишонмаслик кераклигини таъкидладилар: “Агарда кимда ким бизни номимиздан бирор бир иш қилса, реклама қилса, пул йиғаётган бўлса, биз улардан асло рози эмасмиз”.\nБиз Рустамжон домла билан алоқага чиқдик. У киши шундай қилишга мажбур бўлганини, эндиликда нопок кимсалар устидан тегишли идораларга ариза киритишларини айтиб ўтдилар... Ушбу кўнгилсиз ҳолатга ҳуқуқни муҳофаза қилувчи органлар томонидан тегишли тартибда чора кўрилади, деган умиддамиз.\nРустамжон домла Хайрия Махсус\nРустамжон домла хайрия ишларини тўхтатишга мажбур бўлди...(аудио)\n2064 15:30 27.07.2021


Атир ифорини сақлаб қолишнинг 7 асосий қоидаси - 18 Июля 2016 - www.SheJoT.CoM\nГлавная » 2016 » Июль » 18 » Атир ифорини сақлаб қолишнинг 7 асосий қоидаси\nАтир ифорини узоқроқ сақлаш, унинг умрини узайтириш учун нима қилиш керак? Атирнинг узоқ муддат сақлаш учун қоронғи, ҳаво кирмайдиган жойда сақлаш лозим, қуйида унинг 7 асосий қоидаcи билан сизни "Lady.mail.ru” нашри таништиради.\n1. Ёруғликдан асраш\nПарфюмерия хом ашёси молекуласининг таркиби ўзаро кимёвий реакцияга киришувчи альдегид, спирт, эфир, терпен, лактонлардан иборатдир. Қуёш нури кимёвий реакцияга киришиш жараёнини тезлаштириши оқибатида муаттар ҳид йўқолади. Ҳозирги пайтда ишлаб чиқарилган атирларга махсус антиоксидантлар ва кимёвий жараённи секинлаштирувчи ингибитор моддаси қўшилса-да, бу жараённи тўхтатишнинг иложи йўқ. Шунинг учун атирни узоқ муддат сақлашнинг энг яхши йўли уни қоронғиликда асрашдир.\n2. Қиздириб юбормаслик\nАтирларни сақлашнинг энг оптимал ҳарорати 17-22 даража бўлиши лозим. Юқори ҳарорат суюқликнинг рангини ўзгартириб, уни лойқалантириб қўяди, унинг ҳиди ҳам ўзгаради, бора-бора сасиб қолади. Аксарият аёллар атирни музлаткичда сақлаш лозим, деб ҳисоблайди. Аммо бу хато фикр. Чунки +5 даражали ҳароратда асосан альдегид, цитрусли, мушкли реактив парфюмерия маҳсулотларини сақлаш мумкин.\n3. Ҳаво ўтказмаслик\nБу қоида пульвизатор-спрейи бўлмаган сплэш-атир шишаларга тегишлидир. Бундай шишали атирлардан фойдалангандан кейин қопқоғини маҳкам беркитиш зарур. Ҳаво таркибидаги кислород кучли оксидловчи хусусиятга эгадир, у парфюмерия суюқлиги билан кимёвий реакцияга киришиши мумкин. Бу жараённи оғзи очилган винонинг тезликда оксидланиши билан тенглаштириш мумкин. Шиша ичида қолган вино таъми бир ҳафтадан кейин ўзгаради.\n4. Намликни назорат қилиш\nҲароратнинг кескин ўзгариши таъсир қилишидан ташқари, атирларга оптимал даражадаги намлик керак. Атирни намлик юқори бўлган, иссиқ ваннада сақлаб бўлмайди, акс ҳолда бузилиш жараёни тезлашади. Исситиш батареяси ёнидаги токча ёки жавон ҳам яхши жой эмас, чунки бу ерда ҳаво жуда қуруқ бўлади. Атирни сақлаш учун энг қулай жой қуёш нури тушмайдиган, эшиги маҳкам ёпиладиган шкафдир.\n5. Атирни қўлингиз ёрдамида суртманг\nПульверизатори бўлмаган атир сотиб оладиган бўлсангиз, ҳеч қачон атирни бармоғингиз ёрдамида суртманг. Чунки атирга тери ва унда мавжуд ёғлар тушади, қарабсизки, атирнинг таркиби бузилади.\n6. Атирни қутисида сақлаш шарт эмас...\nАтир сотиб олган кунимиз уни қутисидан чиқариб, қутини ирғитиб юборишга ҳаракат қиламиз. Чунки ундан фойдаланаётганда ҳар куни қутидан чиқаришга эринамиз. Қутини олиб қўясизми, йўқми хоҳишингиз. Атир коллекция қилувчилар уларни таснифлаш учунгина қутида сақлашади. Бундан ташқари қути атир шишасини турли шикастлардан сақлайди. Агар жавонингизда 5-6 та атир шишаси турган бўлса, уларни қутида сақлаш шарт эмас.\n7. …сақлаш муддатига ҳам эътибор бериш лозим\n"Истеъмолчилар ҳуқуқини ҳимоя қилиш тўғрисидаги Қонун”га биноан атирларнинг устида сақлаш муддати 3-5 йил деб кўрсатилган. Сақлаш муддати ўтиб кетган атирларни ташлаб юборишга шошилманг. Озиқ-овқат маҳсулотларининг, дори-дармоннинг сақлаш муддати тугаган бўлса, уларни ташлаб юбориш керак, аммо яхши шароитда сақланган атирларнинг умри чегараланмаган. Бундай атирларни мерос сифатида қолдириб, ҳатто асрлар давомида ишлатиш мумкин. Унинг ҳиди ўзгариши мумкин, аммо таркиби бузилмайди.\nКатегория: Foydali maslahatlar / Полезны советы | Просмотров: 449 | Добавил: iphone | Теги: Yangilik, newsuz, uznews, xabarlar, habarlar, новости, yangiliklar, ahborot, news | Рейтинг: 0.0/0


НОРИН ТУМАНИНИНГ САНОАТ КЎРСАТКИЧЛАРИ\nНорин туманида 2020 йилнинг январь-июньойларида туманда фаолият кўрсатаётган саноат корхоналари томонидан 165,5 млрд. сўмлик саноат маҳсулотлари ишлаб чиқарилган бўлиб, ўтган йилнинг мос даврига нисбатан саноат ишлаб чиқариш индекси 148,9 % ни ташкил этди. 2020 йилнинг январь-июньойларида туманда 41,1 млрд. сўмлик истеъмол товарлари ишлаб чиқарилиб, ўсиш суръати 116,9 % га тўғри келди. Жами саноатдаги улуши 24,8 % ни ташкил этди.\nТуманда хусусий тадбиркорликни ривожлантиришни қўллаб–қувватлаш ва уни рағбатлантиришга қаратилган чора-тадбирларни амалга ошириб борилиши, ўз навбатида кичик бизнес томонидан саноат маҳсулотлари ва халқ истеъмоли товарларини ишлаб чиқариш ҳажмини доимий ўсиб боришига сабаб бўлмоқда.\n2020 йилнинг январь-июньойларида кичик бизнес субъектлари томонидан ишлаб чиқарилган саноат маҳсулотлари ҳажми 35,4 млрд.сўм бўлиб, унинг жами саноат ишлаб чиқаришидаги улуши 21,4 % ни ташкил этган. Шунингдек, ушбу даврда кичик бизнес субъектлари томонидан\n34,0 млрд.сўмлик халқ истеъмол товарлари ишлаб чиқарилган бўлиб, кичик бизнес субъектларининг халқ истеъмол товарларини ишлаб чиқаришдаги улуши 82,8 % ни ташкил этган.\n2020 йил январь-июньойларида туман бўйича аҳоли жон бошига саноат маҳсулотлари ишлаб чиқариш ҳажми 1009,9 минг сўмни ва халқ истеъмоли товарларини ишлаб чиқариш ҳажми 250,9 минг сўмни ташкил этмоқда.\nАҳоли жон бошига ишлаб чиқарилган саноат маҳсулотлари ҳажмининг ўсиш суръати ўтган йилнинг мос даврига нисбатан 146,1 %ни ташкил қилди, шунингдек, аҳоли жон бошига тўғри келадиган халқ истеъмоли товарларининг ўсиш сўръати 114,7 %ни ташкил этди.\nНорин туман статистика бўлими Тел: 61-23-190


ОАВ: Pearson нашриёти Financial Times газетасини 1,6 млрд долларга сотиши мумкин\n07:01 / 21.07.2015\nБуюк Британиянинг Pearson нашриёт холдинги Financial Times газетасини сотиши имкониятини кўриб чиқмоқда. Бу ҳақда Bloomberg агентлиги вазиятдан хабардор манбаларга иқтибос келтирган ҳолда хабар бермоқда.\nМанбалар маълумотларига кўра, газета 1 млрд фунт стерлингга (1,6 млрд долларга) баҳоланиши мумкин. Агентлик маълумотларига кўра, Financial Times газетасини харид қилишга Axel Springer SE каби медиакомпаниялар ҳамда Европа, Яқин Шарқ ва Осиёдан сармоячилар қизиқиш билдириши мумкин. Газета сотилиши расман эълон қилинмаган.\nPearson ва Axel Springer вакиллари ушбу ҳолат юзасидан ҳеч қандай изоҳ беришмади.\nFinancial Times`нинг молиявий кўрсаткичлари ошкор қилинмайди. Газета касбий таълим билан шуғулланувчи Pearson компаниясининг бўлинмаси ҳисобланади. 2014 йилда газетага 720 минг киши обуна бўлган.


ЎзА - Инновацион ғоядан ишлаб чиқаришгача\nИнновацион ғоядан ишлаб чиқаришгача\n02.05.2017 20:26 Чоп этиш версияси\nҚаршида Ўзбекистон Республикаси Президенти соврини учун “Ташаббус – 2017” кўрик-танловининг Қашқадарё вилояти босқичи бўлиб ўтди.\nАнъанавий кўрик-танловнинг вилоят босқичида ишлаб чиқариш, хизмат кўрсатиш ва хўжалик юритишнинг бошқа соҳаларида ташаббус кўрсатаётган, мамлакатимиз иқтисодий салоҳиятини янада юксалтириш, ҳудудларни ижтимоий-иқтисодий ривожлантиришга муносиб ҳисса қўшаётган кичик бизнес ва хусусий тадбиркорлик субъектлари иштирок этди.\nТанловда тажрибали ишбилармонлар билан бирга, интилувчан ва ташаббускор ёшлар ҳам қатнашди. Улардан бири – Қарши иқтисодиёт касб-ҳунар коллежининг 2-босқич ўқувчиси Нозима Сатторова. У ўтган йили “Камолот” ёшлар ижтимоий ҳаракати томонидан ташкил этилган “Юрт келажаги” республика кўрик-танловининг вилоят босқичида совриндорлар қаторидан жой олган. Ёш тадбиркор атласга чизилган турли кўринишдаги миниатюра намуналаридан сувенирлар тайёрламоқда. Бу турдаги ижод намуналари хорижлик сайёҳларда катта қизиқиш уйғотмоқда.\n– Фаолиятимни янада кенгайтириш мақсадида тижорат банкидан кредит олишни режалаштирганман, – дейди Нозима. – Бу билан 6 тенгдошимнинг бандлиги таъминланади. Миллий анъана ва урф-одатларимиз акс этган миниатюра композициялари чет эллик меҳмонлар орқали бутун дунёга тарқалаётганидан фахрланаман.\nКўрик-танловда банк, лизинг хизматлари бўйича ҳам кўргазмалар ташкил этилди, иштирокчиларга мазкур хизматларнинг афзалликлари хусусида тушунча берилди. Экспортни қўллаб-қувватлаш бўйича меъёрий-ҳуқуқий ҳужжатлар, импортдаги имтиёзлар, электрон декларациялаш тартиблари тўғрисида фикр алмашилди.\nШаҳрисабз туманидаги “Эко парранда” масъулияти чекланган жамияти раҳбари Муҳиддин Умидов “Йилнинг энг яхши тадбиркори”, Китоб туманидаги “Viget-impeks” фермер хўжалиги раҳбари Усмон Тошев “Йилнинг энг яхши фермери”, шаҳрисабзлик ҳунарманд Азиз Аҳмедов “Йилнинг энг яхши ҳунарманди” йўналишлари бўйича биринчи ўринни эгаллади ва танловнинг мамлакат босқичига йўлланма олди.\n– “Йилнинг энг яхши тадбиркори” номинациясида биринчи ўринни оламиз, деб ҳеч ўйламаган эдик, – дейди М.Умидов. – Бу ютуқ зиммамиздаги масъулиятни янада оширади. Паррандачилик фермамизда 70 минг товуқ боқилмоқда. 20 ишчи меҳнат қилаётган корхонамизда ўтган йилдан бошлаб тухум экспортини йўлга қўйдик. Қўшни Афғонистон Республикасига 2016 йилда 107 минг долларлик маҳсулот экспорт қилган бўлсак, жорий йилнинг ўтган даврида бу кўрсаткич 320 минг доллардан ошди. Айни пайтда 10 миллиард 200 миллион сўмга тенг бўлган лойиҳани амалга оширишни режалаштирганмиз. Йиллик қуввати 456 минг жўжа очиришга мўлжалланган замонавий инкубация цехи ва жўжа етиштириш ҳамда 50 минг товуқ боқиш учун қўшимча замонавий объектлар қурилади. Натижада 30 янги иш ўрни яратилади. Қурилиш ишлари аллақачон бошланган мазкур лойиҳа йил охирига қадар ишга туширилади.\n“Йилнинг энг ёш тадбиркори”, “Энг яхши тадбиркор аёл”, “Энг яхши инновация лойиҳаси”, “Ёшларга энг кўп иш жойи яратган тадбиркор”, “Энг яхши оилавий бизнес соҳиби”, “Энг масъулиятли ижтимоий шерик”, “Менинг юртим – менинг ифтихорим”, “Энг яхши экспортчи”, “Йилнинг энг яхши маҳсулоти” каби қўшимча рағбатлантирувчи номинациялар бўйича ҳам ғолиблар аниқланди.


- Янв 14, 2021\nБашарият ўз ерини ундаги нарсалари билан, гарчи у ҳеч ким яшамайдиган чўл болса ҳам яхши кўраверади. Ватанни севиш – юракка сингиб кетган, инсонни унда бўлганида хотиржам, йироқ кетганида талпинадиган, ҳужум қилганида асрайдиган ва камситилганида ғазабланадиган қилиб қўювчи туйғудир. Қуръони каримда Ватан сўзи (ўрин, жой маъносида) бир ерда келган:\nلقد نصركم الله في مواطن كثيرة\n“Батаҳқиқ Аллоҳ сизларга кўп жойларда нусрат берди.” (Тавба сураси, 25-оят).\nТўғри, бу сўз биз ўрганаётган ватан маъносини тўлиқ англатмайди. Бироқ, Қуръони каримда Ватан ҳақида бирор оғиз сўз айтилмаган экан дейиш нотўғри. Чунки Каломи шарифда инсоннинг турар манзили – Ватанини: ҳовли, қишлоқ, шаҳар, диёр ва ер кўринишида зикр қилган. Инсон дунёга келаркан мана шу жойларда бешак қўним топиб, уларни Ватан тутиб ҳаёт кечиради.\nВатан арабча бўлгани учун унинг асл маъносини билишда мўътабар араб луғатлари ҳамда замонавий қомусларга мурожаат қилдик. Ва барчасида бир хил маъно келганига гувоҳ бўлдик. Ватан сўзи: Инсоннинг ҳох у ерда туғилган ёки туғилмаган бўлсин истиқомат қиладиган ва маскан тутган ери сифатида ифодаланган. Ватан сўзининг истеълоҳдаги маъноси: Бир жамоа инсонлар унинг фуқаролигини олиб, ҳох у ерда туғилган ёки туғилмаган бўлсин, унга мансуб бўлиб, мустақил, жамоавий тарзда яшайдиган, ўз чегарасига эга Давлатга Ватан деб айтилади.\nШундай улуғ ва қадрли масканни севиш ҳамда, унинг тинчлигини асраб ҳимоя қилиш ҳар биримизнинг бурчимиздир.\nБу ишимиз ҳам бесамар қолмайди.\nعن عبد الله بن عباس رضي الله عنه قال: سمعت رسول الله صلى الله عليه وسلم يقول: (عَيْنَانِ لَا تَمَسُّهُمَا النَّارُ: عَيْنٌ بَكَتْ مِنْ خَشْيَةِ الله، وَعَيْنٌ بَاتَتْ تَحْرُسُ فِي سَبِيلِ الله) رواه الترمذي\nАбдуллоҳ ибн Аббос розияллоҳу анҳудан ривоят қилинади: “Расулуллоҳ соллаллоҳу алайҳи васалламнинг: "Икки кўзни ҳаргиз (дўзах) ўт тутмайди— Аллоҳ таолодан қўрқиб йиғлаган кўз ва Аллоҳ таолонинг йўлида мусулмонларни қўриқлаб, тонг оттирган кўз", деганларини эшитдим (Имом Термизий ривояти).\nعن ابن عمر رضي الله عنهما: أن النبي صلى الله عليه و سلم قال: (ألا أنبئكم بليلة أفضل من ليلة القدر حارس حرس في أرض خوف لعله أن لا يرجع إلى أهله).\nИбн Умар розияллоҳу анҳудан ривоят қилинади: “Набий соллаллоҳу алайҳи васаллам: "Сизларга Лайлатул қадрдан афзал кеча ҳақида хабар берайми? —У аҳлига қайтмаслик эҳтимоли бор, хавф ерида посбонлик қилган қўриқчидир", дедилар (Имом Ҳоким “Мустадрок”да ривоят қилган).\nعن أبي هريرة رضي الله عنه أن رسول الله صلى الله عليه وسلم قال: “موقف ساعة في سبيل الله خير من قيام ليلة القدر عند الحجر الأسود”. أخرجه ابن حبان وغيره،\nАбу Ҳурайра розияллоҳу анҳудан ривоят қилинади: “Расулуллоҳ соллаллоҳу алайҳи васаллам: "Аллоҳ таолонинг йўлида бироз туриш, Ҳажарул асваднинг ёнида Лайлатул қадрни қоим қилишдан афзалдир", дедилар (Ибн Ҳиббон ва бошқалар ривоят қилган).\nМусулмонларнинг қонлари, юртлари ва мол-жонларини сақлаш учун ухламай тонг оттирган кишига шундай юксак даража берилар экан. Лайлатул қадр кечасини қоим қилиб, ухламай бедор ўтказса бериладиган фойда ўша одамнинг ўзига бўлади. Агар у ҳажарул асваднинг ёнида бўлсачи.\nБуни кўринг-да! Лайлатул қадр қандай улуғ кеча? Лекин, жамиятнинг хизмати, тинчлик, омонлик йўлида бедор ўтказган кеча Лайлатул қадрдан ҳам афзал ҳисобланар экан. Мана шу юқоридаги ҳадисларнинг далили эътиборидан Ватан ҳимояси қандай улуғ амал эканини билиб олдик!\nМир Араб Олий мадраса талабаси.\n416 марта ўқилди\nДругие материалы в этой категории: « Ҳаром ема!\tВатанни севиш иймондандир! »\nБир савол сўрасам: Ҳизр алайҳиссалом ким, у одамларга кўринади-ми?\nДаврий нашрларда: Зиёрат ҳам ибодатдир


14:01 / 21.09.2016\n2016 йилнинг 1 октябридан бошлаб автотранспорт воситалари ҳайдовчиларини тайёрлаш курсларининг "В" тоифаси учун янги нархлар белгиланди: "Навоий" автомактабида 2 500 000 сўм,"Интегро" автомактабида - 2 300 000 сўм.\nAvtotest инновацион мактабида ўқишни истаганлар учун ўзига ҳос имконият тақдим этилади. 2016 йил 30 сентябрь соат 18:00 га қадар шартнома тузишга улгуринг ва ўқиш учун тўловларни эски нархлар (2 000 000 сўм) бўйича амалга оширишга шошилинг.\nШунингдек, Avtotest компанияси томонидан келгуси йил учун режалаштирилган нархлар ҳақидаги маълумотлар ҳам эълон қилинди. 2017 йилнинг 1 январидан бошлаб "Навоий" автомактабида ўқиш нарҳи 3 000 000 сўмга тенг бўлиши ҳамда "Интегро"да - 2 800 000 сўмгача кўтарилиши кутилмоқда.